rescEU: Commission welcomes provisional agreement to strengthen EU civil protection*

Illum il-Parlament Ewropew u l-Kunsill tal-Unjoni Ewropea ħadu passi importanti lejn ftehim politiku dwar rescEU, il-pjan biex jissaħħaħ ir-rispons tal-protezzjoni ċivili tal-UE għad-diżastri.

Id-diżastri naturali multipli affettwaw il-partijiet kollha tal-UE f'dawn l-aħħar snin, u kkawżaw mijiet ta' vittmi u għamlu biljuni ta' ewro fi ħsara lill-infrastruttura.

Biex iċ-ċittadini jkunu protetti aħjar, rescEU se jsaħħaħ il-Mekkaniżmu tal-UE għall-Protezzjoni Ċivili eżistenti.

B'mod partikolari, se tiġi stabbilita riżerva Ewropea ġdida ta' kapaċitajiet, inklużi ajruplani tat-tifi tan-nar fil-foresti, pompi tal-ilma speċjali, tiftix u salvataġġ urban u sptarijiet fuq il-post u timijiet mediċi ta' emerġenza.

F'din l-okkażjoni, il-President Jean-Claude Juncker qal: “Ewropa li tipproteġi liċ-ċittadini għandha tkun disponibbli fil-bżonn.

Meta jkun hemm nirien ta' foresti perikolużi jew għargħar li jegħleb ir-rispons nazzjonali, iċ-ċittadini tagħna jridu azzjoni u mhux kliem. rescEU se tiżgura solidarjetà konkreta mal-Istati Membri tagħna milquta minn diżastri.”

Il-Kummissarju għall-Għajnuna Umanitarja u l-Ġestjoni tal-Kriżijiet Christos Stylianides qal: “Id-diżastri naturali ma jagħrfux fruntieri u t-tibdil fil-klima qed iżid ir-riskju u l-impatt tagħhom.

B'rescEU l-Mekkaniżmu attwali għall-Protezzjoni Ċivili se jittieħed għal-livell li jmiss.

L-iżvilupp pożittiv tal-lum juri li meta jkun hemm ir-rieda, tinstab is-soluzzjoni.

Nirringrazzja lill-Parlament Ewropew, b'mod partikolari lir-rapporteur Elisabetta Gardini MEP u Jose-Manuel Fernandes MEP li fassal l-abbozz tal-baġit kif ukoll lill-Presidenza Awstrijaka għalt-tmexxija tagħha.

Permezz tal-Mekkaniżmu tal-UE għall-Protezzjoni Ċivili mtejjeb se jkun hemm aktar kapaċitajiet, koordinazzjoni aħjar bejn l-Istati Membri u fuq kollox solidarjetà aktar effettiva għaċ-ċittadini tagħna.

Din hija soluzzjoni Ewropea għal sfida Ewropea.”

It-tisħiħ tal-kapaċitajiet ta' reazzjoni Ewropej

L-UE se ssaħħaħ il-kapaċitajiet ta' reazzjoni tagħha permezz tal-miżuri li ġejjin:

Jiġu intensifikati l-prevenzjoni u t-tħejjija għad-diżastri

L-UE se żżid l-appoġġ tagħha għall-Istati Membri biex itejbu l-ġestjoni tar-riskju ta' diżastru tagħhom:

Il-passi li jmiss: Wara l-ftehim politiku tal-lum, jenħteiġ li rescEU tiġi approvata formalment mill-Parlament Ewropew u mill-Kunsill tal-UE.

Sfond

Għaliex neħtieġu rescEU?

Il-Mekkaniżmu tal-Protezzjoni Ċivili tal-UE bħalissa huwa bbażat fuq sistema volontarja, li permezz tagħha l-UE tikkoordina l-kontribuzzjonijiet volontarji tal-Istati parteċipanti lil pajjiż li jkun talab l-assistenza.

L-offerti ta' assistenza huma kkoordinati fiċ-Ċentru Ewropew ta' Koordinazzjoni għal Rispons ta' Emerġenza, ibbażat fi Brussell.

F'dawn l-aħħar snin, kundizzjonijiet estremi tat-temp u fenomeni oħra kienu ta' sfida kbira għall-kapaċità tal-Istati Membri biex jgħinu lil xulxin, speċjalment meta diversi Stati Membri kellhom jiffaċċjaw l-istess tip ta' diżastru fl-istess ħin.

F'tali każijiet fejn hemm ftit jew ma hemm l-ebda disponibbiltà ta' assi, l-UE ma għandhiex kapaċità biex tassisti lill-Istati Membri f'diffikultà.

Barra minn hekk, ix-xenarju tar-riskji emerġenti joħloq il-ħtieġa li wieħed jirrifletti b'mod kollettiv fuq il-kapaċitajiet meħtieġa biex jiġu ffaċċjati r-riskji ta' probabbiltà baxxa iżda b'impatt għoli, li bħalissa huwa nieqes fl-Istati Membri.

L-Unjoni Ewropea ffaċċjat għadd kbir ta' diżastri bit-telf ta' ħajjiet u konsegwenzi oħrajn ta' ħsara għaċ-ċittadini, in-negozji, il-komunitajiet u l-ambjent.

Fl-2017 biss, fl-Ewropa tilfu ħajjithom 200 ruħ kawża ta' diżastri naturali.

L-ispejjeż ekonomiċi huma enormi wkoll: fl-2016 ġew irreġistrati kważi EUR 10 biljun f'danni fil-kontinent Ewropew.

* Updated on 12/12/2018 at 18:10


Ir-rapporti tal-Kummissjoni dwar il-progress li sar permezz tal-Aġenda Ewropea dwar il-Migrazzjoni

Il-Kummissjoni llum qed tirrapporta dwar il-progress li sar fl-implimentazzjoni tad-Dikjarazzjoni bejn l-UE u t-Turkija u dwar skemi ta' rilokazzjoni u ta' risistemazzjoni.

Illum, il-Kummissjoni adottat ukoll ir-raba' Rakkomandazzjoni li tqis il-progress li sar mill-Greċja biex tpoġġi fis-seħħ sistema ta' ażil li tiffunzjona b'mod sħiħ, u tistabbilixxi proċess għat-tkomplija gradwali tat-trasferimenti lejn il-Greċja skont ir-Regolament ta' Dublin.

L-ewwel Viċi President tal-Kummissjoni Ewropea, Frans Timmermans, qal: "L-approċċ Ewropew komprensiv dwar il-migrazzjoni qed juri riżultati pożittivi.

Dan nistgħu narawh fl-implimentazzjoni kontinwa tad-Dikjarazzjoni bejn l-UE u t-Turkija u t-tnaqqis drammatiku fl-għadd ta' migranti irregolari li waslu l-Greċja.

Narawh ukoll fil-progress li għamlu l-awtoritajiet Griegi biex isewwu n-nuqqasijiet fis-sistema tal-ażil tal-pajjiż, u dan ippermettielna nirrakkomandaw it-tkomplija gradwali tat-trasferimenti lejn il-Greċja skont ir-Regolament ta' Dublin mill-15 ta' Marzu 2017.

Dan se jipprovdi aktar diżinċentivi kontra d-dħul illegali u l-movimenti sekondarji, u huwa pass importanti għar-ritorn lejn sistema ta' Dublin u ta' Schengen li jiffunzjonaw b'mod normali."

Il-Kummissarju għall-Migrazzjoni, l-Affarijiet Interni, u ċ-Ċittadinanza, Dimitris Avramopoulos, qal: "Kemm l-Italja kif ukoll il-Greċja għamlu sforzi kbar f'dawn l-aħħar xhur biex jimmaniġġaw il-kriżi tar-refuġjati.

Il-fatt li llum nagħlqu l-każijiet ta' ksur dwar it-teħid tal-marki tas-swaba' u r-reġistrazzjoni tal-migranti huwa prova ta' dan.

Novembru ta' din is-sena kien xahar rekord għar-rilokazzjoni b'aktar minn 1,400 persuna trasferiti, u l-Istati Membri jibnu fuq dan il-progress billi jkomplu jintensifikaw u jsostnu dawn l-isforzi.

L-għan tagħna huwa li sas-sena d-dieħla nirrilokaw lil dawk kollha fl-Italja u fil-Greċja li huma eliġibbli għar-rilokazzjoni.

Dawn l-isforzi, flimkien ma' tnaqqis kontinwu fil-wasliet mit-Turkija bis-saħħa tad-Dikjarazzjoni bejn l-UE u t-Turkija, huma elementi kostitwenti meħtieġa għal ritorn gradwali lejn is-sistema ta' Dublin għall-Greċja."

Progress kostanti fl-implimentazzjoni tad-Dikjarazzjoni bejn l-UE u t-Turkija

L-implimentazzjoni tad-Dikjarazzjoni bejn l-UE u t-Turkija kkonfermat it-tendenza ta' ksib kostanti ta' riżultati tajbin, għalkemm dan isir fid-dawl ta' bosta sfidi.

L-għadd ta' qsim irregolari tal-Baħar Eġew matul il-perjodu ta' rappurtar baqa' sostanzjalment aktar baxx minn dak ta' qabel id-Dikjarazzjoni bejn l-UE u t-Turkija.

Minn Marzu, kien hemm medja ta' 92 wasla kuljum, meta mqabbel ma' 10,000 f'ġurnata waħda f'Ottubru s-sena l-oħra.

Komplew jitwettqu operazzjonijiet ta' ritorn b'żieda ta' 170-il persuna rritornati mit-Tielet Rapport 'l hawn, u b'hekk l-għadd totali ta' persuni rritornati skont id-Dikjarazzjoni jew il-protokoll bilaterali bejn il-Greċja u t-Turkija dwar ir-riammissjoni laħaq l-1,187.

Madankollu, għad hemm nuqqasijiet importanti, b'mod partikolari fir-rigward tar-ritmu tar-ritorni mill-Greċja lejn it-Turkija li għadu kajman wisq u li wassal għal pressjoni addizzjonali fuq il-gżejjer Griegi.

Is-sitwazzjoni jistħoqqilha mhux biss monitoraġġ bir-reqqa iżda, aktar importanti minn hekk, aktar sforzi biex titjieb is-sitwazzjoni fil-gżejjer Griegi.

Għaldaqstant huwa essenzjali li jiġu pprovduti biżżejjed riżorsi li jiżguraw l-ipproċessar effettiv tal-applikazzjonijiet għall-ażil u li l-Istati Membri jirrispondu b'mod sħiħ għas-sejħiet mill-Uffiċċju Ewropew ta' Appoġġ fil-qasam tal-Ażil.

Sabiex tiġi żgurata l-implimentazzjoni sħiħa tal-azzjonijiet tal-UE skont id-Dikjarazzjoni bejn l-UE u t-Turkija u sabiex tittaffa l-pressjoni minn fuq il-gżejjer, il-Koordinatur tal-UE Maarten Verwey illum ippubblika Pjan ta' Azzjoni Konġunt elaborat mal-awtoritajiet Griegi.

Fir-rigward tal-implimentazzjoni tal-Pjan Direzzjonali tal-Liberalizzazzjoni tal-Viża, it-Turkija għadha trid tissodisfa seba' punti ta' riferiment.

Il-Kummissjoni tħeġġeġ l-isforzi tat-Turkija biex tissodisfa l-punti ta' riferiment pendenti kollha mill-aktar fis possibbli.

Il-Kummissjoni u t-Turkija komplew bid-djalogu tagħhom biex isibu soluzzjonijiet, inkluż dwar il-bidliet leġiżlattivi jew proċedurali meħtieġa biex jiġu ssodisfati l-punti ta' riferiment kollha li għadhom pendenti.

Il-Kummissjoni kompliet tħaffef l-għoti ta' fondi permezz tal-Faċilità għar-Refuġjati fit-Turkija, wara li diġà kienet allokat l-ammont totali ta' €2.2 biljun mit-€3 biljun previsti għall-perjodu mill-2016 sal-2017 sabiex jiġu indirizzati l-ħtiġijiet l-aktar urġenti tar-refuġjati u tal-komunitajiet ospitanti fit-Turkija.

L-ammonti mogħtija b'kuntratt żdiedu għal €1.3 biljun.

Il-Kummissjoni qed tagħmel l-isforzi kollha meħtieġa sabiex tħaffef l-iżborżi permezz tal-Faċilità, li s-somma tagħhom issa laħqet €677 miljun.

It-trasferimenti ta' Dublin lejn il-Greċja għandhom gradwalment jerġgħu jibdew

Illum, il-Kummissjoni adottat ir-Raba' Rakkomandazzjoni tagħha dwar it-tkomplija tat-trasferimenti lejn il-Greċja bħala pass lejn il-funzjonament normali tar-regoli tas-sistema ta' Dublin.

Il-Kummissjoni ssib li l-Greċja għamlet progress sinifikanti biex tpoġġi fis-seħħ l-istrutturi istituzzjonali u legali essenzjali ta' sistema ta' ażil li taħdem sew.

Madankollu, il-bidu mill-ġdid irid jagħti kas tal-fatt li l-Greċja għadha qed tiffaċċja pressjoni migratorja għolja u li għad hemm nuqqasijiet fis-sistema ta' ażil Griega, b'mod partikolari fir-rigward tal-kundizzjonijiet ta' akkoljenza, tat-trattament ta' applikanti vulnerabbli u tal-ħeffa li bihom l-applikazzjonijiet tal-ażil jiġu rreġistrati, ippreżentati u eżaminati.

Għaldaqstant, il-Kummissjoni tirrakkomanda li t-trasferimenti lejn il-Greċja għandhom jerġgħu jibdew gradwalment, fuq il-bażi ta' assigurazzjonijiet individwali mill-awtoritajiet Griegi għal kull persuna rimpatrijata, li jiggarantixxu li dawn se jintlaqgħu b'dinjità.

Sabiex jiġi evitat li jitpoġġa piż insostenibbli fuq il-Greċja, it-tkomplija ta' trasferimenti mhux se tkun applikata b'mod retroattiv u li se tikkonċerna biss lill-applikanti għal ażil li jkunu daħlu l-Greċja b'mod irregolari mill-15 ta' Marzu 2017 'il quddiem jew li l-Greċja tkun responsabbli għalihom mill-15 ta' Marzu 2017 skont kriterji oħrajn ta' Dublin.

Sabiex tappoġġa l-isforzi tal-Greċja, il-Kummissjoni tappella li l-Istati Membri kollha jikkonformaw b'mod sħiħ mal-obbligi ta' rilokazzjoni tagħhom u biex jiżguraw il-mobilizzazzjoni ta' esperti dwar l-ażil lejn il-Greċja.

Jenħtieġ li l-applikanti jiġu trasferiti biss jekk l-awtoritajiet Griegi jagħtu garanziji individwali f'kull każ li l-applikant jiġi trattat skont id-dritt tal-UE.

L-applikanti għall-ażil vulnerabbli, inklużi vjaġġaturi minorenni mhux akkumpanjati, ma għandhomx jiġu trasferiti lejn il-Greċja għalissa.

Jenħtieġ li jitwaqqaf tim ta' esperti tal-EASO mill-Istati Membri biex jappoġġa l-kooperazzjoni bejn l-Istati Membri u biex jirrapporta dwar jekk il-persuni trasferiti lura lejn il-Greċja humiex trattati skont il-garanziji mogħtija mill-awtoritajiet Griegi.

Il-Kummissjoni se tirrapporta regolarment dwar il-progress li jkun sar fl-implimentazzjoni tar-Rakkomandazzjoni u taġġorna r-rakkomandazzjonijiet tagħha jekk dan ikun meħtieġ.

Progress dwar ir-rilokazzjoni u r-risistemazzjoni

F'Novembru kien hemm 1,406-il rilokazzjoni, l-ogħla numru għal xahar partikulari s'issa, u dan jikkonferma tendenza pożittiva, bi stabbilizzazzjoni tar-rilokazzjonijiet mill-Greċja għal madwar 1,000 fix-xahar u b'żieda sinifikanti fir-rilokazzjonijiet mill-Italja.

B'kollox, 8,162 persuna ġew rilokati s'issa, 6,212 mill-Greċja u 1,950 mill-Italja.

Il-Kummissjoni tqis li issa għandu jkun fattibbli li l-applikanti kollha eliġibbli għal rilokazzjoni fil-Greċja u fl-Italja jiġu trasferiti lejn Stati Membri oħra sa Settembru 2017.

Sabiex jintlaħaq dan l-għan, minn issa 'l quddiem l-Istati Membri għandhom iwettqu mill-inqas 2,000 rilokazzjoni fix-xahar mill-Greċja u 1,000 mill-Italja.

Minn April 2017, l-għadd ta' rilokazzjonijiet fix-xahar mill-Greċja għandu jkun mill-inqas 3,000 u 1,500 mill-Italja.

Il-Kummissjoni kompliet taħdem mill-qrib mal-awtoritajiet Griegi u Taljani kif ukoll mal-Istati Membri biex tneħħi l-ostakli biex tħaffef ir-rilokazzjonijiet fil-post.

Illum, il-Kummissjoni ddeċidiet li tagħlaq il-proċeduri ta' ksur kontra l-Italja u l-Greċja talli ma implimentawx ir-Regolament Eurodac minħabba li fiż-żewġ Stati Membri issa hemm rata ta' teħid ta' marki tas-swaba' ta' kważi 100 % taċ-ċittadini ta' pajjiż terz li jeħdulhom il-marki tas-swaba' u li jkunu daħlu fl-UE b'mod irregolari mal-fruntieri esterni.

L-Istati Membri komplew iżidu wkoll l-isforzi tagħhom dwar ir-risistemazzjoni – billi joffru rotot legali u sikuri lil 13,887 persuna s'issa mit-22,504 li kien hemm ftehim dwarhom skont l-iskema ta' Lulju 2015.

Sa mir-rapport preċedenti ġie risistemat għadd rekord ta' 2,035 persuna fix-xahar, prinċipalment mit-Turkija, mill-Ġordan u mil-Libanu.

Ġew risistemati 544 refuġjat Sirjan mit-Turkija, u dan ġab l-għadd totali ta' risistemazzjonijiet mit-Turkija skont id-Dikjarazzjoni bejn l-UE u t-Turkija għal 2,761.

Għal aktar informazzjoni

Komunikazzjoni: Ir-Tmien Rapport dwar ir-Rilokazzjoni u r-Risistemazzjoni

Anness 1: Rilokazzjonijiet mill-Greċja

Anness 2: Rilokazzjonijiet mill-Italja

Anness 3: Is-sitwazzjoni attwali tar-Risistemazzjoni

SKEDA INFORMATTIVA: Ir-rilokazzjoni u r-risistemazzjoni

SKEDA INFORMATTIVA: Il-ġestjoni tal-kriżi tar-refuġjati: Appoġġ finanzjarju tal-UE lill-Greċja

Mistoqsijiet frekwenti: L-istabbiliment ta' Qafas tal-UE dwar ir-Risistemazzjoni

L-Aġenda Ewropea dwar il-Migrazzjoni

Komunikazzjoni: Ir-Raba' Rapport dwar il-progress li sar fl-implimentazzjoni tad-Dikjarazzjoni bejn l-UE u t-Turkija

Anness 1

Anness 2

SKEDA INFORMATTIVA: Faċilità għar-Refuġjati fit-Turkija

Ir-Raba' Rakkomandazzjoni dwar miżuri urġenti li għandhom jittieħdu mill-Greċja fid-dawl tat-tkomplija tat-trasferimenti lejn il-Greċja skont ir-Regolament ta' Dublin


Unjoni tas-Sigurtà: Il-Kummissjoni tippreżenta Pjan ta' Azzjoni għat-tisħiħ tar-reazzjoni Ewropea kontra l-frodi tad-dokumenti tal-ivvjaġġar

Illum, il-Kummissjoni adottat Pjan ta' Azzjoni li jistabbilixxi miżuri konkreti biex itejjeb is-sigurtà ta' dokumenti tal-ivvjaġġar, kif imħabbar fil-Komunikazzjoni dwar “It-tisħiħ tas-sigurtà f'dinja ta' mobbiltà” adottata fl-okkażjoni tad-diskors dwar l-Istat tal-Unjoni 2016 tal-President Juncker.

Il-Pjan ta' Azzjoni jipprovdi rakkomandazzjonijiet ċari għall-Istati Membri sabiex jiġi indirizzat il-fenomenu ta' frodi tad-dokumenti tal-ivvjaġġar u jfassal sett komprensiv ta' azzjonijiet għall-Kummissjoni.

Is-sigurtà tad-dokumenti tal-ivvjaġġar huwa fattur importanti fil-ġlieda kontra t-terroriżmu u l-kriminalità organizzata u tikkontribwixxi għat-titjib tal-protezzjoni tal-fruntieri u l-ġestjoni tal-migrazzjoni, u twitti t-triq lejn Unjoni tas-Sigurtà effettiva u ġenwina.

Il-Kummissarju għall-Migrazzjoni, l-Affarijiet Interni u ċ-Ċittadinanza, Dimitris Avramopoulos qal: “Li niżguraw is-sigurtà tal-ivvjaġġar u tad-dokument tal-identità huwa fattur importanti fil-ġlieda kontra t-terroriżmu u l-kriminalità organizzata.

Il-Pjan ta' Azzjoni tal-lum jipproponi miżuri operazzjonali konkreti li se jippermettu lill-Istati Membri jiġġieldu aħjar kontra l-frodi tad-dokumenti, jikkontribwixxu għat-titjib tal-protezzjoni tal-fruntieri, għall-iżgurar tas-sigurtà interna tagħna u għall-ġestjoni aħjar tal-migrazzjoni.”

Il-Kummissarju għall-Unjoni tas-Sigurtà, Julian King qal: “Nafu li kien hemm terroristi li użaw dokumenti tal-ivvjaġġar iffalsifikati sabiex jivjaġġaw mingħajr ma jiġu identifikati madwar l-UE.

Tabilħaqq, ħafna mill-miżura ta' sigurtà tagħna jiddependu fuq dokumenti tal-ivvjaġġar u tal-identità siguri – bħalma huma l-verfiki fil-fruntiera esterna skont il-Kodiċi tal-Fruntieri ta' Schengen jew wara l-fruntiera fis-Sistema ta' Informazzjoni ta' Schengen.

Dan huwa għala l-Istati Membri u l-Aġenziji tal-UE għandhom jaħdmu flimkien sabiex itejbu s-sigurtà tad-dokument tal-ivvjaġġar u l-identifikazzjoni ta' frodi tad-dokument tal-ivvjaġġar.

Meqjusa flimkien, dawn il-miżuri se jgħinu sabiex jingħalqu l-lakuni eżistenti fis-sigurtà.”

Il-Pjan ta' Azzjoni huwa mmirat lejn dokumenti tal-ivvjaġġar maħruġa minn Stati Membri tal-UE lil ċittadini tal-UE u ċittadini ta' pajjiżi terzi li huma użati għall-identifikazzjoni u għall-qsim ta' fruntieri.

L-Istati Membri jżommu r-responsabbiltà sħiħa għall-ħruġ tad-dokumenti li huma użati biex tiġi stabbilita l-identità ta' persuna (l-hekk imsejħa dokumenti oriġinaturi bħal ċertifikati tat-twelid, taż-żwieġ u tal-mewt) qabel ma joħorġu dokumenti tal-ivvjaġġar kif ukoll għall-produzzjoni u l-ħruġ attwali ta' dokumenti tal-ivvjaġġar.

Madankollu, l-istandards ta' sigurtà għad-dokument tal-ivvjaġġar maħruġa mill-Istati Membri kif ukoll ir-rekwiżiti ta' kontroll fil-fruntieri huma stabbiliti fil-livell tal-UE.

Il-Pjan ta' Azzjoni tal-lum jindirizza l-aspetti kollha tas-sigurtà tad-dokumenti tal-ivvjaġġar u għandu l-għan li jagħlaq lakuni potenzjali, f'kooperazzjoni mill-qrib bejn l-Istati Membri u bl-appoġġ tal-Kummissjoni u l-aġenziji tal-UE.

B'rispett sħiħ għad-drittijiet fundamentali u r-regoli tal-protezzjoni tad-data u t-tqassim tal-kompetenzi bejn l-Istati Membri u l-Kummissjoni, il-Pjan ta' Azzjoni jidentifika miżuri f'erba' oqsma ewlenin:

Il-Kummissjoni se tivvaluta l-progress li sar fl-implimentazzjoni tal-Pjan ta' Azzjoni u se tirrapporta lill-Parlament Ewropew u lill-Kunsill sa tmiem l-ewwel kwart tal-2018 dwar il-progress miksub.

Sfond

Is-sigurtà kienet tema kostanti sa mill-bidu tal-mandat tal-Kummissjoni Juncker – mil-Linji Gwida Politiċi tal-President Juncker ta' Lulju 2014, sal-aħħar Diskors dwar l-Istat tal-Unjoni f'Settembru 2016.

Il-Kummissjoni Ewropea adottat l-Aġenda Ewropea dwar is-Sigurtà fit-28 ta' April 2015, filwaqt li stabbilixxiet l-azzjonijiet prinċipali biex tiżgura risposta tal-UE effettiva għat-theddidiet tat-terroriżmu u s-sigurtà fl-Unjoni Ewropea matul il-perjodu 2015-2020.

Sa mill-adozzjoni tal-Aġenda, sar progress sinifikanti fl-implimentazzjoni tagħha li jwitti t-triq lejn Unjoni ta' Sigurtà effettiva u ġenwina.

Il-ħolqien mill-President Juncker ta' portafoll ta' Kummissarju speċifiku għall-Unjoni tas-Sigurtà f'Awwissu 2016 juri l-importanza li l-Kummissjoni qed tagħti lit-tisħiħ tar-reazzjoni tagħha kontra t-theddida tat-terroristi.

Kif deskritt fil-Komunikazzjoni tal-Kummissjoni tas-6 ta' April 2016 dwar Sistemi ta' Informazzjoni Aktar B'Saħħithom u Aktar Intelliġenti għall-Fruntieri u s-Sigurtà sabiex tittejjeb is-sigurtà u jissaħħu l-fruntieri tagħna, lil hinn minn sistemi li jaħdmu sew, hemm bżonn li d-dokumenti tal-ivvjaġġar u tal-identità jkunu awtentikati b'mod faċli u sigur.

Il-problema dejjem aktar sinifikanti ta' frodi tad-dokumenti tal-ivvjaġġar ġiet fiċ-ċentru tal-attenzjoni fil-kuntest l-attakki terroristiċi reċenti fl-Ewropa u tal-flussi attwali tal-migrazzjoni.

Il-frodi tad-dokumenti sar xprunatur tat-terroriżmu u l-kriminalità organizzata u huwa marbut mat-traffikar tal-bnedmin u l-faċilitazzjoni ta' immigrazzjoni illegali.

F'dan il-kuntest, huwa kruċjali li l-UE u b'mod speċjali l-Istati Membri jintensifikaw l-isforzi tagħhom sabiex itejbu s-sigurtà ta' dokumenti tal-ivvjaġġar maħruġa lil ċittadini tal-UE u ta' pajjiżi terzi.

Għal dan l-għan, il-Kummissjoni ħabbret li se tippreżenta miżuri biex tiġġieled kontra frodi tad-dokumenti.

Sabiex jinbeda l-proċess lejn l-interoperabilità tas-sistemi ta' informazzjoni fil-livell tal-UE, il-Kummissjoni ddeċidiet li twaqqaf Grupp ta' Esperti dwar is-Sistemi ta' Informazzjoni u l-Interoperabilità f'livell għoli mal-Aġenziji tal-UE, esperti nazzjonali u partijiet interessati istituzzjonali sabiex jibda l-proċess.

F'Settembru, il-Kummissjoni ppubblikat Komunikazzjoni dwar it-tisħiħ tas-sigurtà f'dinja ta' mobbiltà, li fiha impenjat ruħha li tadotta Pjan ta' Azzjoni fuq sigurtà tad-dokument tal-ivvjaġġar sa Diċembru 2016.

Għal iktar informazzjoni:

Pjan ta' azzjoni għat-tisħiħ tar-reazzjoni Ewropea kontra l-frodi tad-dokumenti tal-ivvjaġġar

Kommunikazzjoni dwar it-twittija tat-triq lejn Unjoni tas-Sigurtà effettiva u ġenwina

Skeda informattiva: Unjoni tas-Sigurtà


Mistoqsijiet u Tweġibiet dwar il-Korp Ewropew ta' Solidarjetà

Il-Kummissjoni Ewropea llum qegħda tniedi l-Korp Ewropew ta' Solidarjetà

Ara IP/16/4165 u MEMO/16/4166

X'inhu l-ħsieb wara l-Korp Ewropew ta' Solidarjetà?

L-Unjoni Ewropea hija mibnija fuq is-solidarjetà: solidarjetà bejn iċ-ċittadini tagħha, solidarjetà lil hinn mill-fruntieri bejn l-Istati Membri tagħha, u solidarjetà fl-azzjoni tagħha ġewwa u barra l-Unjoni.

Is-solidarjetà hija valur kondiviż li jinħass bil-qawwa madwar is-soċjetà Ewropea.

Kif qal il-President Juncker fid-diskors tiegħu dwar l-Istat tal-Unjoni tal-2016, meta ħabbar il-ħolqien ta' dan il-korp: "Ta' spiss nuru solidarjetà iktar faċilment meta ffaċċjati b'emerġenzi.

Meta l-għoljiet Portugiżi kienu qed jaqbdu, kienu ajruplani Taljani li tfew in-nirien.

Meta għargħar qatgħu l-provvista tad-dawl fir-Rumanija, kienu ġeneraturi Żvediżi li reġgħu xegħlu d-dawl.

Meta eluf ta' refuġjati waslu fuq ix-xtut Griegi, kienu tined Slovakki li pprovdew kenn.

Fl-istess spirtu, il-Kummissjoni illum qed tipproponi li twaqqaf Korp ta' Solidarjetà Ewropea."

L-għan tal-Korp ta' Solidarjetà Ewropew huwa dak li tingħata l-opportunità liż-żgħażagħ biex jieħdu sehem f'firxa ta' attivitajiet ta' solidarjetà li jindirizzaw sitwazzjonijiet ta' sfida madwar l-UE.

Il-parteċipazzjoni se tkun ta' benefiċċju mhux biss għaż-żgħażagħ, iżda wkoll se tassisti lill-awtoritajiet nazzjonali u lokali, lil organizzazzjonijiet mhux governattivi u lil kumpaniji fl-isforzi tagħhom biex ilaħħqu mad-diversi sfidi u kriżijiet.

X'inhu l-Korp Ewropew ta' Solidarjetà?

Filwaqt li huwa ffinanzjat mill-Kummissjoni, organizzazzjonijiet li jaħdmu f'attivitajiet relatati mas-solidarjetà, kemm jekk ikunu xi awtorità lokali, jew xi organizzazzjoni mhux governattiva jew kumpanija, se jkunu jistgħu jingaġġaw żgħażagħ bħala voluntiera jew inkella jdaħħluhom magħhom għal post ta' impjieg, internship, taħriġ jew apprendistat, sakemm ikunu jissodisfaw il-kriterji biex isiru organizzazzjoni ospitanti u japprovaw il-Karta tal-Korp ta' Solidarjetà Ewropew.

Il-Kummissjoni qiegħda tistabbilixxi żewġ tipi ta' pjazzament għaż-żgħażagħ bħala parti mill-Korp ta' Solidarjetà.

Żgħażagħ bejn l-etajiet ta' 18 u 30 sena jistgħu jieħdu sehem għal perjodu ta' minn xahrejn sa tnax-il xahar f'wieħed minn dawn iż-żewġ pjazzamenti:

X'tip ta' attivitajiet huma koperti minn dan il-Korp?

Il-parteċipant fil-Korp Ewropew ta' Solidarjetà se jkollhom l-opportunità li jimpenjaw ruħhom f'firxa wiesgħa ta' attivitajiet bħall-edukazzjoni, is-saħħa, l-integrazzjoni soċjali, l-għajnuna fil-provvediment ta' ikel, il-konstruzzjoni ta' postijiet ta' kenn, l-akkoljenza, l-appoġġ u l-integrazzjoni tal-migranti u r-refuġjati, il-protezzjoni ambjentali jew il-prevenzjoni ta' diżastri naturali (iżda bl-esklużjoni ta' reazzjoni immedjata għad-diżastri li teħtieġ aktar ħiliet speċjalizzati u t-taħriġ).

Il-parteċipanti tal-Korp Ewropew ta' Solidarjetà se jitlaqqgħu ma' organizzazzjonijiet mhux governattivi (NGOs), ma' awtoritajiet lokali u nazzjonali jew kumpaniji privati li jkunu qegħdin ifittxu appoġġ għall-attivitajiet tagħhom.

Parteċipant jista' jiġi ingaġġat sabiex jitqiegħed ma' proġett jew bħala voluntier (il-linja ta' volontarjat) – jew għal kors ta' taħriġ, apprendistat jew impjieg (il-linja okkupazzjonali).

Fi kwalunkwe każ, il-perjodu jkun ta' bejn xahrejn u 12-il xahar.

Min jista' jirreġistra għall-Korp Ewropew ta' Solidarjetà?

Kull min għandu bejn 17 u 30 sena u li jkun ċittadin tal-UE jew li jgħix legalment fl-UE jista' jirreġistra mal-Korp Ewropew ta' Solidarjetà.

L-età minima għall-parteċipazzjoni fi proġetti ta' solidarjetà hija ta' 18.

Taħt il-linja okkupazzjonali, iż-żgħażagħ interessati jridu jkunu ċittadini tal-UE jew tan-Norveġja jew l-Iżlanda.

Permezz tal-linja ta' volontarjat, f'din l-ewwel fażi tal-Korp Ewropew ta' Solidarjetà, iż-żgħażagħ jistgħu jirreġistraw jekk ikunu residenti legalment fl-UE jew fl-Iżlanda, il-Liechtenstein, in-Norveġja, it-Turkija jew l-Eks-Repubblika Jugoslava tal-Maċedonja, jew jekk ikollhom in-nazzjonalità ta' dawn il-pajjiżi.

Il-Korp Ewropew ta' Solidarjetà huwa miftuħ għaż-zgħażagħ kollha, kemm jekk ikunu attwalment f'xi kors ta' edukazzjoni jew taħriġ, kemm jekk impjegati kif ukoll qiegħda.

Dak li huwa kruċjali huwa l-motivazzjoni.

Iż-żgħażagħ li jirreġistraw mal-Korp Ewropew ta' Solidarjetà jeħtieġ li japprovaw id-Dikjarazzjoni ta' Missjoni u l-Prinċipji tal-Korp Ewropew ta' Solidarjetà.

Dawn huma bbażati fuq il-valuri fil-qalba tal-UE bħas-solidarjetà, ir-rispett għad-dinjità tal-bniedem u d-drittijiet tal-bniedem, u l-promozzjoni ta' soċjetà ġusta u ugwali li fiha jipprevalu l-pluraliżmu, in-nondiskriminazzjoni, it-tolleranza, il-ġustizzja, is-solidarjetà u l-ugwaljanza.

Il-parteċipanti se jikkontribwixxu għat-tisħiħ tas-solidarjetà bejn in-nies, fir-rispett tal-kulturi u tat-tradizzjonijiet tagħhom.

Kif jaħdem?

Ir-reġistrazzjoni hija faċli u tista' jsir permezz tal-Portal Ewropew taż-Żgħażagħ fuq: www.europa.eu/solidarity-corps

Meta jkunu qegħdin jirreġistraw, il-parteċipanti jintalbu jipprovdu dejta personali, biex jispeċifikaw l-oqsma ta' interess, u biex jagħżlu jekk ikunux qegħdin jidħlu għall-volontarjat, għal attivitajiet okkupazzjonali, jew għat-tnejn li huma.

Ir-reġistrazzjoni tiggarantixxi post ma' xi proġett?

Le, il-fatt li tirreġistra mhux garanzija ta' post ma' xi proġett, peress li dan inevitabbilment ser ikun jiddependi fuq id-disponibbiltà tal-proġetti u fuq x'jinteressa lill-kandidati.

Bħala prinċipju ġenerali, aktar ma n-nies ikunu miftuħa għal tipi differenti ta' attività u għażla ta' pajjiżi, akbar iċ-ċans li jinkiseb post.

Ċittadini mhux tal-UE – għalkemm eliġibbli biex jirreġistraw taħt il-linja tal-volontarjat – mhux neċessarjament ikollhom id-drittijiet jew il-permessi kollha li huma meħtieġa biex jirresjedu f'pajjiż ieħor tal-UE jekk jiksbu post. Hija r-responsabbiltà tal-organizzazzjoni parteċipanti biex jiżguraw li jkunu fis-seħħ tali drittijiet u permessi għal kwalunkwe persuna li jkunu jixtiequ jingaġġjaw għal post ma' xi proġett.

Jistgħu l-parteċipanti jagħżlu għal-liema organizzazzjoni jaħdmu?

Ladarba jkunu rreġistrati, l-organizzazzjonijiet se jkunu jistgħu jsibu l-profil tagħhom waqt li jfittxu kandidati għal proġetti ta' solidarjetà.

Il-parteċipanti jkunu liberi li jirrifjutaw kwalunkwe offerta li ssirilhom minn xi organizzazzjoni.

L-organizzazzjonijiet jistgħu jitolbu l-flus mingħand il-parteċipanti biex dawn jingaġġjawhom ma' proġett?

Le.

La l-organizzazzjonijiet parteċipanti u lanqas l-organizzazzjonijiet intermedjarji ma jistgħu jitolbu jew jesiġu xi kontribuzzjoni finanzjarja jew miżata marbuta mal-parteċipazzjoni fil-proġett innifsu mill-membru tal-Korp Ewropew ta' Solidarjetà.

Liema spejjeż jiġu koperti?

Fil-każ ta' post ta' volontarjat, l-ispejjeż tal-għajxien bħal ikel, akkomodazzjoni u flus fil-but, kif ukoll l-assigurazzjoni tal-ivvjaġġar ikunu normalment koperti.

Fil-każ ta' attivitajiet okkupazzjonali (impjieg, kors ta' taħriġ jew apprendistat) ikun hemm kuntratt ta' impjieg u appoġġ finanzjarju għall-ivvjaġġar (l-ispejjeż tal-ivvjaġġar u l-akkomodazzjoni biex wieħed imur jagħmel intervista, benefiċċju ta' rilokazzjoni u benefiċċju għal vjaġġ ta' ritorn).

Barra minn dan, tkun tista' tingħata kontribuzzjoni għall-ispejjeż involuti fl-għarfien tal-kwalifiki, fejn ikun meħtieġ, biex wieħed jieħu impjieg f'pajjiż ieħor.

Il-kopertura attwali tal-ispejjeż jista' jvarja minn każ għal każ.

Fil-każ ta' impjieg, il-kundizzjonijiet tal-pagi jiġi stabbiliti skont il-liġijiet, ir-regolamenti u l-ftehimiet kollettivi li jkunu fis-seħħ fil-pajjiż fejn ikun jinsab l-impjieg.

Fil-każ ta' korsijiet ta' taħriġ u tal-apprendistati, ikun hemm benefiċċju ta' sussistenza.

Fil-każ ta' kollokamenti koperti minn kuntratt ta' impjieg, il-parteċipant se jkun kopert mill-iskema tal-assigurazzjoni tas-saħħa pubblika tal-pajjiż fejn ikun l-impjieg.

Xi ngħidu dwar is-sigurtà soċjali u l-assigurazzjoni tal-parteċipanti?

Fil-każ ta' attività okkupazzjonali (impjieg, apprendistat jew skema ta' taħriġ), ikun hemm kuntratt ta' impjieg u, għalhekk, ikunu japplikaw il-liġijiet tax-xogħol u tal-protezzjoni soċjali nazzjonali u dawn jiżguraw l-aċċess għal assigurazzjoni nazzjonali tas-saħħa pubblika.

Assigurazzjoni addizzjonali eż. biex tkun koperta r-responsabbiltà lejn partijiet terzi, u l-aċċidenti, tkun responsabbiltà tal-parteċipant.

Fil-każ ta' attività ta' volontarjat, il-parteċipanti jkunu pprovduti b'assigurazzjoni li tkopri l-ispejjeż mediċi, il-ħajja, l-evakwazzjoni u r-ripatrijazzjoni, ir-responsabbiltà lejn partijiet terzi, it-telf/is-serq ta' dokumenti, u l-biljetti tal-ivvjaġġar.

Liema tip ta' attivitajiet se jkunu involuti fihom il-parteċipanti tal-Korp Ewropew ta' Solidarjetà?

Il-parteċipanti tal-Korp Ewropew ta' Solidarjetà jistgħu jiġu offruti postijiet biex jikkontribwixxu għal firxa wiesgħa ta' attivitajiet.

Dawn jistgħu jkunu marbuta ma' servizzi ta' interess ġenerali, u li jistgħu jkopru oqsma bħal:

Ir-rispons immedjat għad-diżastri, bħal pereżempju t-tifi tan-nar fil-foresti jew it-tfittxija u s-salvataġġ urban, huwa eskluż peress li dawn l-attivitajiet jeħtieġu speċjalisti mħarrġa sew.

Madankollu, pereżempju, jekk komunità rurali tkun trid li jiġi minimizzat ir-riskju ta' nirien fil-foresti billi jitneħħa l-ħaxix ħażin, il-parteċipanti tal-Korp Ewropew ta' Solidarjetà jkunu jistgħu jagħmlu kontribut siewi.

Il-membri tal-Korp ta' Solidarjetà Ewropew fejn jistgħu jiġu jintbagħtu?

Huwa possibbli li jintbagħtu fit-28 Stat Membru kollha tal-UE, u skont liema programm tal-UE jkun qiegħed jiffinanzja xi proġett partikolari, jistgħu jidħlu wkoll pajjiżi oħra (pereżempju l-Iżlanda, in-Norveġja, it-Turkija, il-Liechtenstein jew l-eks-Repubblika Jugoslava tal-Maċedonja).

X'ċertifikat sejrin toħorġu?

Il-parteċipanti fil-Korp Ewropew ta' Solidarjetà se jkunu intitolati li jirċievu ċ-ċertifikat tal-Korp Ewropew ta' Solidarjetà hekk kif ikunu temmew il-pjazzament tagħhom.

Dan iservi ta' prova tal-impenn tagħhom f'ħidma mifruxa madwar l-Ewropea biex jiġu indirizzati sfidi fis-soċjetà u tal-impen tagħhom biex jagħmlu bidla.

Dan l-impenn, il-ftuħ lejn nies u kulturi oħra u l-ħiliet li jinkisbu waqt l-attivitajiet tal-Korp ta' Solidarjetà Ewropew se jiġbed ukoll l-attenzjoni ta' min iħaddem li jkun qiegħed ifittex żgħażagħ li jkollhom it-tali profil.

Liema organizzazzjonijiet jistgħu jieħdu sehem?

Għadd kbir ta' organizzazzjonijiet bħal organizzazzjonijiet mhux governattivi, l-organizzazzjonijiet tas-soċjetà ċivili, l-awtoritajiet nazzjonali u lokali jistgħu jkunu organizzazzjoni parteċipanti.

L-organizzazzjonijiet kollha se jkollhom jikkonformaw ma' standards ta' kwalità għolja u jiffirmaw il-Karta tal-Korp Ewropew ta' Solidarjetà.

L-organizzazzjonijiet li diġà huma rreġistrati mas-Servizz Volontarju Ewropew fil-prinċipju ikunu awtomatikament akkreditati.

Taħt il-linja okkupazzjonali, l-organizzazzjonijiet u l-kumpaniji jistgħu jagħżlu li jgħaddu minn intermedjarju, bħal xi servizz pubbliku tal-impjiegi.

Wara li tkun ġiet awtorizzata f'konformità ma' kull programm ta' finanzjament tal-UE, l-organizzazzjoni parteċipanti tkun tista' tibda tfittex impjegati potenzjali, persuni f'taħriġ, apprendisti jew voluntiera għal attivitajiet ta' solidarjetà tagħhom.

Kull organizzazzjoni parteċipanti se jkollha turi li tapprova d-Dikjarazzjoni tal-Missjoni tal-Korp Ewropew ta' Solidarjetà u tal-Prinċipji tiegħu, u li tapprova l-Karta tal-Korp Ewropew ta' Solidarjetà, bid-drittijiet u r-responsabbiltajiet kollha tagħha matul l-istadjii kollha tal-esperjenza ta' solidarjetà.

Kif se jiġi ffinanzjat il-Korp Ewropew ta' Solidarjetà?

Il-Korp Ewropew ta' Solidarjetà jkun iffinanzjat permezz tal-programmi ta' ffinanzjar eżistenti tal-UE permezz ta' sejħiet għal proposti, bl-użu ta' riżorsi finanzjarji eżistenti mill-programm Erasmus+, il-Programm għall-Impjiegi u l-Innovazzjoni Soċjali Fond (EaSI), il-programm LIFE, il-Fond għall-Migrazzjoni u l-Ażil, il-programm tas-Saħħa, il-programm l-Ewropa għaċ-Ċittadini, il-Fond Ewropew għall-Iżvilupp Reġjonali u l-Fond Agrikolu għall-Iżvilupp Rurali.

L-organizzazzjonijiet parteċipanti se jkunu jistgħu japplikaw għal finanzjament mill-programmi; l-għoti ta' għotjiet se jseħħ f'konformità mar-regoli ta' evalwazzjoni ta' kull programm.

Meta se jkun implimentat il-Korp Ewropew ta' Solidarjetà u x'riżultati huma mistennija?

Fis-7 ta' Diċembru 2016 infetħet ir-reġistrazzjoni għal żgħażagħ interessati fil-Portal Ewropew taż-Żgħażagħ: www.europa.eu/solidarity-corps

It-tqabbil bejn il-parteċipanti u l-organizzazzjonijiet parteċipanti għall-pjazzamenti huwa mistenni li jibda fir-rebbiegħa tal-2017, u l-ewwel pjazzamenti sa Ġunju 2017.

L-għan huwa li jkun hemm 100,000 żagħżugħ u żagħżugħa li jingħaqqdu mal-Korp Ewropew ta' Solidarjetà sa tmiem l-2020.


Ninvestu fiż-żgħażagħ tal-Ewropa: Il-Kummissjoni tvara l-Korp Ewropew ta' Solidarjetà

Il-Kummissjoni Ewropea llum qegħda tvara l-Korp Ewropew ta' Solidarjetà

Il-Kummissjoni Ewropea llum qegħda tvar l-Korp Ewropew ta' Solidarjetà, xahrejn biss wara li l-President Juncker ħabbru u bħala l-ewwel riżultat tal-prijoritajiet għal azzjoni identifikati fil-Pjan Direzzjonali ta' Bratislava.

Mil-lum, żgħażagħ bejn l-etajiet ta' 18 u 30-il sena jistgħu jinkitbu għal opportunitajiet ġodda li jagħtu kontribut importanti lis-soċjetà madwar l-UE, u sabiex jiggwadanjaw esperjenza u jakkwistaw ħiliet prezzjużi fil-bidu tal-karriera tagħhom.

Il-Kummissjoni qed tippreżenta wkoll serje ta' miżuri biex tagħti spinta lill-impjieg taż-żgħażagħ, ittejjeb u timmodernizza l-edukazzjoni, tinvesti iktar fil-ħiliet taż-żgħażagħ, u toffrilhom opportunitajiet aħjar biex jitgħallmu u jistudjaw barra minn pajjiżhom.

Il-President tal-Kummissjoni Ewropea Jean-Claude Juncker qal: “Il-Korp Ewropew ta' Solidarjetà se joħloq opportunitajiet għal żgħażagħ li lesti jagħmlu kontribut siewi lis-soċjetà u jgħinu juru solidarjetà – xi ħaġa li d-dinja u l-Unjoni Ewropea tagħna jeħtieġu iktar.

Għalija, dan dejjem kien il-qofol essenzjali tal-eżistenza tal-Unjoni Ewropea.

Mhumiex it-Trattati jew l-interessi ekonomiċi jew industrijali li jorbtuna flimkien, iżda l-valuri tagħna.

U dawk li jaħdmu bħala voluntiera qed jgħixu l-valuri Ewropej kuljum.”

Għall-ewwel darba l-proposti tal-lum jressqu flimkien fil-livell tal-UE tipi differenti ta' azzjoni b'għan wieħed: sabiex jittejbu l-opportunitajiet għaż-żgħażagħ:

Il-Korp Ewropew ta' Solidarjetà

Bil-Korp Ewropew ta' Solidarjetà l-ġdid, il-parteċipanti se jkollhom l-opportunità li jitqiegħdu ma' proġett jew b'volontarjat jew inkella għal taħriġ professjonali, apprendistat, jew impjieg għal perjodu ta' bejn xahrejn u 12-il xahar.

Il-parteċipanti se jkunu jistgħu jimpenjaw ruħhom f'firxa wiesgħa ta' attivitajiet bħall-edukazzjoni, is-saħħa, l-integrazzjoni soċjali, assistenza fil-provvediment ta' ikel, bini ta' alloġġi, ilqugħ, appoġġ u integrazzjoni ta' migranti u refuġjati, protezzjoni ambjentali u prevenzjoni ta' diżastri.

Żgħażagħ li jirreġistraw għal korp Ewropew ta' Solidarjetà jeħtieġ li jaderixxu mad-Dikjarazzjoni tal-Missjoni u l-Prinċipji tal-Korp Ewropew ta' Solidarjetà.

L-Organizzazzjoni parteċipanti kollha jridu jaderixxu mal-Karta tal-Korp Ewropew ta' Solidarjetà, li tistabbilixxi d-drittijiet u r-responsabbiltajiet matul l-istadji kollha tal-esperjenza ta' solidarjetà.

Mil-lum, żgħażagħ interessati bejn is-17 u t-30 sena jistgħu jinkitbu mal-Korp Ewropew ta' Solidarjetà mis-sit http://europa.eu/solidarity-corps.

L-età minima għall-parteċipazzjoni fil-proġett hija 18-il sena.

L-għan huwa li jkun hemm 100,000 żagħżugħ u żagħżugħa jingħaqdu fil-Korp Ewropew ta' Solidarjetà sa tmiem l-2020.

Garanzija għaż-Żgħażagħ

Il-ġlieda kontra l-qgħad fost iż-żgħażagħ hija prijorità ewlenija għall-UE.

Il-promozzjoni tal-impjiegi hija kwistjoni ta' interess komuni, kondiviż mill-Istati Membri kollha, u l-Kummissjoni tappoġġa l-isforz tagħhom permezz ta' firxa ta' politiki u azzjonijiet.

Għal dan l-għan, il-Garanzija għaż-Żgħażagħ tal-UE u l-Inizjattiva favur l-Impjieg taż-Żgħażagħ ġew varati tliet snin ilu.

Mill-2013 sa llum l-għadd ta' żgħażagħ qiegħda fl-UE naqas b'1.6 miljuni u b'900,000 għaż-żgħażagħ li ma għandhomx impjieg, edukazzjoni jew taħriġ.

Dawn ix-xejriet jissuġġerixxu li fil-prattika l-Garanzija għaż-Żgħażagħ bl-għajnuna tal-Inizjattiva favur l-Impjieg taż-Żgħażagħ għamlu differenza.

Madwar 9 miljun żagħżugħ u żagħżugħa ħadu offerta, li l-maġġoranza tagħhom kienu offerti ta' impjieg.

Sabiex tiżgura l-implimentazzjoni sħiħa u sostenibbli tal-Garanzija għaż-Żgħażagħ u tintroduċiha fir-reġjuni li jeħtiġuha l-aktar, il-Kummissjoni riċentament ipproponiet li żżid €2 biljuni oħra sabiex tkompli tintroduċi l-Garanzija għaż-Żgħażagħ madwar l-Ewropa u tappoġġa miljun żagħżugħ u żagħżugħa addizzjonali sal-2020.

Mobbiltà tal-Apprendistati

Neħtieġu wkoll li nsaħħu l-impjegabbiltà taż-żgħażagħ.

It-tagħlim u l-istudju f'pajjiż ieħor wera li huwa ta' valur miżjud kbir għaż-żgħażagħ biex jiżviluppaw il-ħiliet tagħhom, itejbu l-opportunitajiet tal-karriera tagħhom u jsaħħu ċ-ċittadinanza Ewropea.

Iktar żgħażagħ, mis-saffi kollha tas-soċjetà, għandhom jibbenefikaw minn dawn l-opportunitajiet.

Għaldaqstant il-Kummissjoni se tvara “ErasmusPro”, attività dedikata ġdida tal-programm Erasmus + biex tappoġġa kollokamenti b'perjodu twil ta' apprendisti barra minn pajjiżhom.

Il-Kummissjoni se tipproponi wkoll Qafas ta' Kwalità għall-Apprentistati li jistipula prinċipji ewlenin għat-tfassil u t-twettiq tal-apprendistati fil-livelli kollha.

Servizz ta' appoġġ għall-apprendistati mmexxi mid-domanda se jiġi stabbilit fl-2017, sabiex jappoġġa lil pajjiżi li qed jintroduċu jew jirriformaw sistemi tal-apprendistat.

Niżguraw edukazzjoni ta' kwalità għolja

Bħala parti mill-miżuri tal-lum, il-Kummissjoni qed tippreżenta serje ta' azzjonijiet biex tgħin lil Stati Membri jipprovdu edukazzjoni ta' kwalità għolja liż-żgħażagħ kollha, sabiex jakkwistat l-għarfien u l-ħiliet biex jipparteċipaw bis-sħiħ fis-soċjetà u biex jirrispondu għal opportunitajiet u sfidi ġdid li jinfetħu mill-globalizzazzjoni u l-bidla teknoloġika.

Sfond

Waqt id-diskors tiegħu dwar l-Istat tal-Unjoni tal-2016, il-President tal-Kummissjoni Ewropea Juncker ħabbar l-intenzjoni tiegħu li jintensifika l-isforzi b'appoġġ għaż-żgħażagħ.

Notevolment, ħabbar il-ħolqien ta' Korp Ewropew ta' Solidarjetà, bħala parti minn aġenda politika usa' mmirata lejn l-inklużjoni taż-żgħażagħ fis-soċjetà, u qal “Ma nistax u m'iniex se naċċetta li l-Ewropa hija u tibqa' l-kontinent tal-qgħad fost iż-żgħażagħ.

Ma nistax u m'iniex se naċċetta li l-millenials, il-Ġenerazzjoni Y, se jkunu l-ewwel ġenerazzjoni f'70 sena li se jkunu ifqar mill-ġenituri tagħhom.[…] Aħna se nkomplu nintroduċu l-Garanzija għaż-Żgħażagħ madwar l-Ewropa, b'titjib tal-ħiliet tal-Ewropej u bi sforz biex nilħqu dawk ir-reġjuni u żgħażagħ li l-aktar għandhom bżonn.”

Fis-Summit ta' Bratislava fis-16 ta' Settembru 2016, il-Kapijiet ta' Stat jew ta' Gvern ta' 27 Stat Membru tal-UE kkonfermaw ukoll l-impenn tagħhom lejn il-ġlieda kontra l-qgħad fost iż-żgħażagħ u l-ħolqien ta' aktar opportunitajiet għaż-żgħażagħ.

L-hekk imsejjaħ “Pjan Direzzjonali” tistabbilixxi riżultati konkreti u skadenzi fid-dawl ta' “jinħoloq futur ekonomiku promettenti għal kulħadd, jiġi ssalvagwardjat l-istil tal-ħajja tagħna u jiġu pprovduti opportunitajiet aħjar għaż-żgħażagħ”.

Fost dawn ir-riżultati, il-Kunsill impenja ruħu li jieħu “deċiżjonijiet dwar appoġġ mill-UE lill-Istati Membri biex jiġġieldu kontra l-qagħad fost iż-żgħażagħ u dwar programmi tal-UE msaħħa ddedikati liż-żgħażagħ” qabel tmiem is-sena.

Fl-4 ta' Ottubru 2016, il-Kummissjoni rrapportat dwar il-kisbiet ewlenin tal-Garanzija għaż-Żgħażagħ u l-Inizjattiva favur l-Impjieg taż-Żgħażagħ (Youth Employment Initiative, YEI) eżistenti sa mit-tnedija tagħhom fl-2013.http://europa.eu/rapid/press-release_IP-16-3216_en.htm

Aktar informazzjoni

MEMO/16/4166: Mistoqsijiet u Tweġibiet dwar l-Investiment fiż-żgħażagħ tal-Ewropa

MEMO/16/4168: Mistoqsijiet u Tweġibiet dwar il-Korp Ewropew ta' Solidarjetà

Paġna web dwar il-Korp Ewropew ta' Solidarjetà

Stockshots European Voluntary Service *

Communication 'Investing in Europe's Youth' *

Communication 'Improving and Modernising Education' *

Communication 'A European Solidarity Corps' *

* [updated : 9/12 at 11.00]


Ġurament solenni quddiem il-Qorti tal-Ġustizzja ta' żewġ Membri ġodda tal-Qorti Ewropea tal-Awdituri

Stampa u Informazioni

Il-Qorti tal-Ġustizzja tal-Unjoni Ewropea

STQARRIJA GĦALL-ISTAMPA Nru 100/11

il-Lussemburgu, 26 ta' Settembru 2011

Udjenza solenni tal-Qorti tal-Ġustizzja

Udjenza solenni tas-26 ta' Settembru 2011

Wara r-riżenja ta' Hubert WEBER mill-kariga tiegħu ta' Membru tal-Qorti Ewropea tal-Awdituri, il-Kunsill tal-Unjoni Ewropea, b'deċiżjoni tal-21 ta' Marzu 2011, konformement mat Trattati u wara li kkonsulta mal-Parlament Ewropew, iddeċieda li jinnomina lil Harald WÖGERBAUER bħala Membru tal-Qorti tal-Awdituri għall-perijodu mill-1 ta' April 2011 sal-31 ta' Diċembru 2013.

Wara r-riżenja ta' Lars HEIKENSTEN mill-kariga tiegħu ta' Membru tal-Qorti Ewropea tal-Awdituri, il-Kunsill tal-Unjoni Ewropea, b'deċiżjoni tal-10 ta' Ġunju 2011, konformement mat Trattati u wara li kkonsulta mal-Parlament Ewropew, iddeċieda li jinnomina lil H.G. WESSBERG bħala Membru tal-Qorti tal-Awdituri għat-tul tal-kumplament tal-mandat ta' L. HEIKENSTEN, jiġifieri sat-28 ta' Frar 2012.

Il-Qorti tal-Ġustizzja żammet illum, fl-12:00, udjenza solenni li matulha l-Membri l-ġodda tal-Qorti Ewropea tal-Awdituri ħadu ġurament solenni skont it-Trattati.

Dokument mhux uffiċjali għall-użu tal-mezzi tal-komunikazzjoni li ma jorbotx lill-Qorti tal-Ġustizzja.

Kuntatt għall-istampa: Christopher Fretwell (+352) 4303 3355

Ritratti tal-udjenza solenni jkunu disponibbli fuq " Europe by Satellite "(+32) 2 2964106


Il-Kummissjoni Ewropea tippreżenta l-Ħarsien tal-Privatezza (<i>Privacy Shield</i>) bejn l-Istati Uniti u l-UE: ħarsien aktar b’saħħtu għal flussi ta’ dejta transatlantiċi

Illum il-Kummissjoni Ewropea adottat il-Ħarsien tal-Privatezza ( Privacy Shield) bejn l-UE u l-Istati Uniti.

Dan il-qafas ġdid jipproteġi d-drittijiet fundamentali ta’ kulħadd fl-UE li d-dejta personali tagħhom tiġi trasferita lejn l-Istati Uniti tal-Amerika u ġġib ċarezza legali għan-negozji li jiddependu fuq it-trasferimenti transatlantiċi tad-dejta.

Il-Viċi President għas-Suq Uniku Diġitali, Andrus Ansip, qal: "Illum approvajna l-Ħarsien tal-Privatezza (Privacy Shield) il-ġdid bejn l-UE u l-Istati Uniti.

Dan se jipproteġi d-dejta personali tan-nies tagħna u tiġi pprovduta ċarezza għan-negozji.

Ħdimna ħafna mas-sħab kollha tagħna fl-Ewropa u fl-Istati Uniti biex naslu għal ftehim tajjeb u biex dan isir malajr kemm jista’ jkun.

Il-flussi tad-dejta bejn iż-żewġ kontinenti tagħna huma essenzjali biex is-soċjetà u l-ekonomija tagħna - issa għandna qafas b’saħħtu li jiżgura dawn it-trasferimenti jsiru fl-aħjar kundizzjonijiet u b'mod sikur.”

Il-Kummissarju għall-Ġustizzja, il-Konsumaturi u l-Ugwaljanza bejn il-Ġeneri, Věra Jourová, qalet: “Il-Ħarisen tal-Privatezza (Privacy Shield) bejn l-UE u l-Istati Uniti hija sistema ġdida u soda biex titħares id-dejta personali tal-Ewropej u tkun żgurata ċ-ċertezza legali għan-negozji.

Dan iġib miegħu standards ta’ protezzjoni tad-dejta iktar b’saħħithom li jiġu infurzati aħjar, salvagwardji dwar l-aċċess tal-gvernijiet, u rimedju aktar faċli għall-individwi f’każ ta’ lmenti.

Il-qafas il-ġdid se jerġa’ jikseb lura l-fiduċja tal-konsumaturi meta d-dejta tagħhom tiġi ttrasferita in-naħa l-oħra tal-Atlantiku.

Ħdimna flimkien mal-awtoritajiet Ewropej għall-protezzjoni tad-dejta, il-Parlament Ewropew, l-Istati Membri u l-kontropartijiet Amerikani biex nistabbilixxu arranġament bl-ogħla standards ta' protezzjoni tad-dejta personali għaċ-ċittadini Ewropej.”

Il-Ħarsien tal-Privatezza (Privacy Shield) bejn l-UE u l-Istati Uniti hija bbażata fuq il-prinċipji li ġejjin:

Mindu ġie ppreżentat fi Frar l-abbozz tal-Ħarsien tal-Privatezza (Privacy Shield), il-Kummissjoni qagħdet fuq l-opinjonijiet tal-awtoritajiet Ewropej għall-protezzjoni tad-dejta (il-grupp ta' ħidma dwar l-Artikolu 29) u l-Kontrollur Ewropew għall-Protezzjoni tad-Dejta, u r-riżoluzzjoni tal-Parlament Ewropew, bl-iskop li jiġu introdotti għadd ta’ titjib u kjarifiki addizzjonali.

Il-Kummissjoni Ewropea u l-Istati Uniti qablu dwar kjarifiki addizzjonali, notevolment fuq il-ġbir enormi ta’ data, it-tisħiħ l-Ombudsman u iktar espliċita ta’ obbligi fuq il-kumpaniji fir-rigward ta’ limiti dwar iż-żamma u t-trasferimenti ulterjuri.

Il-passi li jmiss: Id-“deċiżjoni ta’ adegwatezza” tiġu notifikata lill-Istati Membri llum u b’hekk tidħol fis-seħħ minnufih.

Min-naħa tal-Istati Uniti, il-qafas tal-Ħarsien tal-Privatezza (Privacy Shield) jiġi ppubblikat fir-Reġistru Federali Amerikan, ekwivalenti għall-Ġurnal Uffiċjali tagħna.

Id-Dipartiment tal-Kummerċ Amerikan jibda jħaddem il-Ħarsien tal-Privatezza (Privacy Shield).

Ladarba l-kumpaniji jkollhom l-opportunità li jirrevedu l-qafas u jaġġornaw il-konformità tagħhom, il-kumpaniji jkunu jistgħu jiċċertifikaw mad-Dipartiment tal-Kummerċ sa mill-1 ta' Awwissu.

B’mod parallel, il-Kummissjoni tippubblika gwida qasira għaċ-ċittadini li tispjega r-rimedji disponibbli f'każ li individwu jqis li d-dejta personali tiegħu tkun ġiet użata mingħajr ma ttieħed kont tar-regoli tal-protezzjoni tad-dejta.

Sfond

Fit-2 ta’ Frar 2016 il-Kummissjoni Ewropea u l-Gvern Amerikan għamlu ftehim politiku dwar qafas ġdid għal skambji transatlantiċi tad-dejta personali għal skopijiet kummerċjali: il-Ħarsien tal-Privatezza (Privacy Shield) bejn l-UE u l-Istati Uniti (IP/16/216).

Il-Kummissjoni ppreżentat it-testi tall-abbozz tad-deċiżjoni fid-29 ta’ Frar 2016.

Wara l-opinjoni tal-Grupp ta’ Ħidma dwar l-Artikolu 29 (l-awtoritajiet tal-protezzjoni tad-dejta) tat-13 ta’ April u r-riżoluzzjoni tal-Parlament Ewropew tas-26 ta’ Mejju, il-Kummissjoni temmet il-proċedura ta’ adozzjoni fit-12 ta’ Lulju 2016.

Il-Ħarsien tal-Privatezza (Privacy Shield) bejn l-UE u l-Istati Uniti jirrifletti r-rekwiżiti stabbiliti mill-Qorti Ewropea tal-Ġustizzja fis-sentenza tagħha tas-6 ta' Ottubru 2015, li tiddikjara bħala invalidu l-qafas l-antik tal-Isfera ta' Sikurezza (Safe Harbour).

Għal aktar tagħrif

Deċiżjoni ta’ adegwatezza

Annessi

Mistosqija u Tweġiba

Skeda informattiva

Communication: Flussi ta’ Dejta Transatlantiċi: Il-Kisba Lura tal-Fiduċja permezz ta’ Salvagwardji b'Saħħithom


Il-Kummissjoni tipproponi li ttejjeb it-trasparenza u l-prevedibbiltà tal-kundizzjonijiet tax-xogħol

Illum il-Kummissjoni Ewropea adottat proposta għal Direttiva ġdida għal kundizzjonijiet tax-xogħol iktar trasparenti u prevedibbli madwar l-UE, bħala parti mis-segwitu tal-Pilastru Ewropew tad-Drittijiet Soċjali.

Il-proposta tal-Kummissjoni tikkumplimenta u timmodernizza l-obbligi eżistenti biex tinforma lill-ħaddiema kollha dwar il-kundizzjonijiet tax-xogħol tagħhom.

Barra minn hekk, il-proposta toħloq standards minimi ġodda li jiżguraw li l-ħaddiema kollha, anki dawk b'kuntratti atipiċi, jibbenefikaw minn aktar prevedibbiltà u ċarezza fir-rigward tal-kundizzjonijiet tax-xogħol tagħhom.

Valdis Dombrovskis, il-Viċi President għall-Ewro u d-Djalogu Soċjali, l-Istabbiltà Finanzjarja, is-Servizzi Finanzjarji u l-Unjoni tas-Swieq Kapitali, stqarr: “Il-konsultazzjonijiet mas-sħab soċjali kkonfermaw il-ħtieġa għal kundizzjonijiet tax-xogħol aktar trasparenti u prevedibbli fl-UE.

Din il-proposta tirrispetta l-kompromess ta' impjiegi aktar siguri fit-tipi ta' arranġamenti tax-xogħol kurrenti u dawk futuri, filwaqt li tippermetti ċerta flessibbiltà, u tiżgura kundizzjonijiet ekwi.

Din il-proposta tirrispetta bis-sħiħ il-prattiki nazzjonali tad-djalogu soċjali, billi tippermetti li s-sħab soċjali jimplimentaw ir-rekwiżiti minimi l-ġodda relatati mal-kundizzjonijiet tax-xogħol permezz ta' ftehimiet kollettivi.”

Marianne Thyssen, il-Kummissarju għall-Impjiegi, l-Affarijiet Soċjali, il-Ħiliet u l-Mobilità tal-Ħaddiema, żiedet tgħid: “Bil-proposta tal-lum qed nieħdu azzjoni biex intejbu t-trasparenza u l-prevedibbiltà tal-kundizzjonijiet tax-xogħol.

Id-dinja tax-xogħol qed tinbidel b'mod mgħaġġel, b'għadd dejjem jikber ta' impjiegi u kuntratti mhux standard.

Dan ifisser li aktar u aktar nies jinsabu f'riskju li ma jibqgħux koperti mid-drittijiet bażiċi, ibda mid-dritt li jkunu jafu l-kundizzjonijiet li jaħdmu fihom.

Iktar trasparenza u prevedibbiltà se jkunu ta' benefiċċju kemm għall-ħaddiema kif ukoll għan-negozji.”

Il-Kummissjoni tistma li, meta mqabbla mal-leġiżlazzjoni eżistenti, il-proposta se tkopri u tipproteġi bejn 2 u 3 miljun ħaddiem addizzjonali b'kuntratti atipiċi.

Fl-istess ħin, il-proposta tistabbilixxi wkoll miżuri sabiex jiġi evitat il-piż amministrattiv fuq l-impjegaturi, pereżempju billi jingħataw il-possibbiltà li jipprovdu l-informazzjoni mitluba elettronikament.

Ir-regoli l-ġodda se joħolqu wkoll kundizzjonijiet ekwi għall-kumpaniji, b'tali mod li l-impjegaturi se jibbenefikaw minn kompetizzjoni aktar ġusta fis-suq intern, b'inqas lakuni.

Kundizzjonijiet tax-xogħol aktar trasparenti u prevedibbli huma importanti wkoll biex il-forza tax-xogħol tkun iktar motivata u produttiva.

B'mod aktar konkret, il-Kummissjoni timmira li tnaqqas ir-riskju ta' nuqqas ta' protezzjoni tal-ħaddiema:

Id-Direttiva proposta tkun teħtieġ li tiġi adottata mill-Parlament Ewropew u mill-Kunsill tal-Unjoni Ewropea, u tiġi implimentata mill-Istati Membri permezz ta' leġiżlazzjoni jew permezz ta' ftehimiet kollettivi bejn is-sħab soċjali.

Filwaqt li jagħrfu bis-sħiħ l-importanza tad-djalogu soċjali, is-sħab soċjali jkunu jistgħu jimmodulaw id-drittijiet minimi proposti mid-Direttiva diment li l-livell ta' protezzjoni ġenerali tagħhom ikun rispettat.

Din l-inizjattiva hija waħda mill-azzjonijiet tal-Kummissjoni biex timplimenta l-Pilastru Ewropew tad-Drittijiet Soċjali, li kien ipproklamat waqt is-Summit Soċjali għall-Impjiegi Ġusti u t-Tkabbir f'Gothenburg fis-17 ta' Novembru 2017.

B'mod aktar speċifiku, id-Direttiva tikkontribwixxi għall-implimentazzjoni tal-Prinċipju 5 dwar l-“Impjieg sigur u adattabbli” u tal-Prinċipju 7 dwar l-“Informazzjoni dwar il-kundizzjonijiet tal-impjieg u l-protezzjoni f'każ ta' sensja”.

Kuntest

Il-proposta tal-Kummissjoni għal Direttiva dwar “Kundizzjonijiet tax-Xogħol Trasparenti u Prevedibbli” taġġorna u tissostitwixxi d-Direttiva dwar id-Dikjarazzjoni bil-Miktub tal-1991 (91/533/KEE), li tagħti lill-impjegati li jkunu qed jibdew impjieg ġdid id-dritt li jiġu nnotifikati bil-miktub dwar l-aspetti essenzjali tar-relazzjoni tal-impjieg tagħhom.

Wara aktar minn 25 sena, din id-Direttiva ma baqgħetx tirrifletti r-realtajiet tas-suq tax-xogħol li qed jinbidlu, b'mod partikolari l-forom il-ġodda ta' impjieg li żviluppaw tul l-aħħar snin.

Iż-żieda fil-flessibbiltà tas-suq tax-xogħol u ż-żieda fid-diversità tal-forom tax-xogħol ħolqu impjiegi ġodda u ppermettew li aktar nies isiru attivi professjonalment.

Iżda dawn iż-żidiet kixfu wkoll xi nuqqasijiet fil-protezzjoni tal-ħaddiema u, f'xi każijiet nuqqasijiet li jinvolvu ħaddiema vulnerabbli, ikkontribwixxew għal forom ġodda ta' prekarjetà.

L-inizjattiva tħabbret f'April 2017 flimkien mal-Pilastru Ewropew tad-Drittijiet Soċjali.

Hija parti mill-Programm ta' Ħidma tal-Kummissjoni tal-2018 u segwiet konsultazzjoni f'żewġ stadji tas-sħab soċjali.

Is-sħab soċjali ma daħlux f'negozjati biex jipproponu l-ftehim tagħhom stess.

Għalhekk, il-Kummissjoni ddeċidiet li tieħu azzjoni f'konformità mat-Trattat dwar il-Funzjonament tal-Unjoni Ewropea.

L-inizjattiva twieġeb ukoll għar-Riżoluzzjonijiet tal-Parlament Ewropew tad-19 ta' Jannar 2017 dwar Pilastru Ewropew tad-Drittijiet Soċjali, li jitolbu Direttiva qafas dwar kundizzjonijiet tax-xogħol deċenti f'kull forma ta' impjieg, u tal-4 ta' Lulju 2017 dwar kundizzjonijiet tax-xogħol u impjieg prekarju, filwaqt li appellat għal reviżjoni tad-Direttiva tal-1991 biex jitqiesu l-forom il-ġodda ta' impjieg.

Il-Kunsill Ewropew tal-14-15 ta' Diċembru talab lil-leġiżlatur Ewropew biex isir progress malajr fuq fajls soċjali pendenti fil-livell tal-UE li jirreferu wkoll għall-inizjattivi mħabbra mill-Kummissjoni fil-Programm ta' Ħidma tagħha, li jinkludi din id-Direttiva.

Id-Direttiva proposta tħejjiet abbażi ta' konsultazzjoni pubblika apposta u valutazzjoni estensiva tal-leġiżlazzjoni eżistenti, li r-riżultati tagħhom huma miġbura fil-qosor fil-valutazzjoni tal-impatt.

Il-passi li jmiss

F'konformità mal-proċedura leġiżlattiva ordinarja, din il-proposta issa se tiġi eżaminata mill-Parlament Ewropew u mill-Kunsill.

Għal aktar tagħrif

Ara l-MEMO: Il-proposta tal-Kummissjoni biex tiżdied it-trasparenza u l-prevedibbiltà tal-kundizzjonijiet tax-xogħol - Mistoqsijiet u Tweġibiet

L-aħbar b'links għal dokumenti legali fuq is-sit web tad-DĠ Impjiegi

Segwi lil Marianne Thyssen fuq Twitter u Facebook

Segwi lill-Viċi President Dombrovskis fuq Twitter: @VDombrovskis

Abbona għall-bulettin dwar l-impjiegi, l-affarijiet soċjali u l-inklużjoni tal-Kummissjoni Ewropea mibgħut b'xejn bil-posta elettronika


MiFID II: il-Kummissjoni tadotta deċiżjoni dwar l-ekwivalenza rigward iċ-ċentri tan-negozjar tal-ishma Żvizzeri

Il-Kummissjoni Ewropea adottat deċiżjoni biex tirrikonoxxi ċ-ċentri tan-negozjar fl-Iżvizzera bħala eleġibbli għal konformità mal-obbligu tan-negozjar għal ishma stabbiliti fid-Direttiva u fir-Regolament dwar is-Swieq fl-Istrumenti Finanzjarji (MiFID II/MiFIR), li se japplikaw fl-UE mit-3 ta' Jannar 2018.

Id-deċiżjoni tal-lum tiżgura li n-negozji u s-swieq jistgħu jkomplu joperaw bla xkiel u mingħajr tfixkil fis-suq wara t-3 ta' Jannar 2018.

‘Il quddiem, il-Kummissjoni se tissorvelja mill-qrib l-impatt tad-deċiżjoni tal-lum u tqis il-kuntest politiku usa', speċjalment il-progress fin-negozjar tal-ftehim istituzzjonali mal-Iżvizzera.

Id-deċiżjoni hija limitata għal sena, sal-31 ta' Diċembru 2018.

Il-Viċi President Valdis Dombrovkis, responsabbli għall-Istabbiltà Finanzjarja, is-Servizzi Finanzjarji u l-Unjoni tas-Swieq Kapitali, qal: “Bid-deċiżjoni tal-lum, qed niżguraw il-kontinwità għan-negozji u għas-swieq.

Anke wara t-3 ta' Jannar, l-operaturi Żvizzeri se jkomplu jgawdu minn aċċess għas-suq tal-UE, u d-ditti tal-investiment tal-UE se jkunu jistgħu jinnegozjaw ishma fl-Iżvizzera.

Din l-ekwivalenza hija limitata għal sena, u tista' tiġi estiża jekk isir biżżejjed progress fuq qafas istituzzjonali komuni.

Se nkunu qed nivvalutaw dan il-progress sa tmiem is-sena d-dieħla.”

Is-sistema ta' ekwivalenza tal-UE fil-qasam tal-leġiżlazzjoni tas-servizzi finanzjarji tħeġġeġ konverġenza regolatorja internazzjonali u tiffaċilita flussi ta' servizzi finanzjarji bejn l-UE u pajjiżi terzi.

Id-deċiżjonijiet ta' ekwivalenza huma dejjem ibbażati fuq ċirkustanzi speċifiċi tal-pajjiż ikkonċernat u ma hemm l-ebda dritt awtomatiku għal ekwivalenza.

L-Iżvizzera hija differenti minn ġuriżdizzjonijiet oħra li dan l-aħħar ingħataw ekwivalenza b'diversi modi.

L-ambitu tad-deċiżjoni Żvizzera huwa ħafna usa', billi n-negozjar tal-ishma Żvizzeri fl-UE – u viċi versa – huwa aktar mifrux milli mal-ġuriżdizzjonijiet l-oħra – l-Istati Uniti, Hong Kong u l-Awstralja – li ġew rikonoxxuti dan l-aħħar.

Pereżempju, kull sehem fl-indiċi Żvediż tal-aqwa 20 huwa nnegozjat fl-UE.

Għaldaqstant, in-negozjar fl-Iżvizzera se jkollu impatt ikbar u aktar immedjat fuq l-integrità tas-swieq finanzjarji tal-UE, anke fil-każ tal-prevenzjoni tal-abbuż tas-suq.

Hemm ukoll rabtiet kummerċjali ħafna eqreb li jorbtu lill-UE u lill-Iżvizzera, li jirrikjedu qafas speċjali.

Id-deċiżjoni tal-lum tieħu f'kunsiderazzjoni l-konklużjonijiet tal-Kunsill Affarijiet Ġenerali ta' Frar 2014 u, aktar riċenti, il-konklużjonijiet tal-Kunsill ta' Frar 2017, li ddikjaraw li l-Iżvizzera ma għandha tingħata l-ebda aċċess għas-suq ulterjuri sa ma jidħol fis-seħħ il-ftehim istituzzjonali.

Hija konformi wkoll mal-intenzjonijiet tal-Gvern Federali Żvizzeru, li skontu l-ftehim istituzzjonali għandu jiġi konkluż sa tmiem l-2018.

Sfond

Id-deċiżjoni tal-lum tieħu l-forma ta' Att ta' Implimentazzjoni tal-Kummissjoni.

Ġiet approvata minn 27 Stat Membru tal-UE f'konsultazzjoni fl-20 ta' Diċembru.

Se tiġi ppubblikata fil‑Ġurnal Uffiċjali tat‑23 ta' Diċembru 2017.

L-UE stabbiliet sett komprensiv ta' regoli dwar is-servizzi u attivitajiet ta' investiment.

Id-Direttiva dwar is-Swieq fl-Istrumenti Finanzjarji jew MiFID II (applikabbli mit-3 ta' Jannar 2018) għandha l-għan li ssaħħaħ ir-regoli Ewropej attwali dwar is-swieq tat-titoli billi:

Fl-għażla taċ-ċentri tan-negozjar ta' pajjiżi terzi li jibbenefikaw minn deċiżjoni dwar l-ekwivalenza, il-Kummissjoni ffukat fuq jekk in-negozjar tal-UE fl-ishma ammessi għan-negozjar fis-swieq regolati tal-pajjiż terz rilevanti huwiex ta' biżżejjed importanza fl-UE li l-obbligu ta' negozjar fl-UE jiġi skattat fir-rigward ta' ishma ammessi fuq skambju fil-pajjiż terz.

Dan huwa l-każ għal ishma ammessi fiż-żewġ skambji Żvizzeri u, sa ċertu punt, għal ishma ammessi fl-Istati Uniti, Hong Kong u l-Awstralja, li ġew adottati deċiżjonijiet dwar l-ekwivalenza għalihom fit-13 ta' Diċembru 2017.

Għal Aktar Informazzjoni


L-Unjoni tas-Swieq Kapitali: regoli aktar proporzjonati u sensittivi għar-riskju għal ditti tal-investiment aktar b'saħħithom

Is-swieq tal-kapital tal-Ewropa se jkunu aktar effiċjenti u se ssirilhom superviżjoni aħjar bis-saħħa tat-tiġdid fir-regoli għad-ditti tal-investiment.

Illum, il-Kummissjoni Ewropea qed tipproponi riforma doppja li tissimplifika l-ħajja tad-ditti tal-investiment li huma iżgħar, filwaqt li l-akbar ditti tal-investiment, li għandhom importanza sistemika, jiġu soġġetti għall-istess reġim bħall-banek Ewropej.

Id-ditti tal-investiment u s-servizzi pprovduti minnhom huma vitali għall-funzjonament tajjeb tal-Unjoni tas-Swieq Kapitali (CMU - Capital Markets Union).

Flimkien mal-banek, is-swieq tal-kapital tal-UE jiddependu fuq diversi eluf ta' ditti tal-investiment żgħar u kbar li jagħtu konsulenza lill-klijenti, jgħinu lill-kumpaniji jisfruttaw is-swieq tal-kapital, iġestixxu l-assi, u jipprovdu likwidità fis-suq, filwaqt li b'hekk jiġi ffaċilitat l-investiment fl-UE kollha.

L-UE teħtieġ swieq tal-kapital aktar b'saħħithom sabiex tippromwovi l-investiment, tillibera sorsi ġodda ta' finanzjament għall-kumpanji, toffri opportunitajiet aħjar lill-unitajiet domestiċi u ssaħħaħ l-Unjoni Ekonomika u Monetarja.

Skont il-proposti tal-lum, il-maġġoranza kbira ta' ditti tal-investiment fl-UE ma jibqgħux soġġetti għar-regoli li ġew imfassla oriġinarjament għall-banek.

Dan se jnaqqas il-piż amministrattiv, isaħħaħ il-kompetizzjoni u jżid il-flussi tal-investiment, li huma kollha prijoritajiet tal-Unjoni tas-Swieq Kapitali, mingħajr ma jikkomprometti l-istabbiltà finanzjarja.

Fl-istess ħin, l-akbar ditti tal-investiment u dawk bl-akbar importanza sistemika se jiġu soġġetti għall-istess regoli u għal superviżjoni bħall-banek.

Il-Viċi President Valdis Dombrovkis, responsabbli mill-Istabbiltà Finanzjarja, is-Servizzi Finanzjarji u l-Unjoni tas-Swieq Kapitali, stqarr: “Ir-regoli tagħna jridu jkunu proporzjonati u sensittivi għar-riskju.

Ditti tal-investiment iżgħar se jibbenefikaw minn rekwiżiti aktar sempliċi li jkunu aktar konformi mar-riskji tagħhom.

Fl-istess ħin, jinħtieġ li ditti akbar b'riskji simili għal dawk tal-banek jiġu rregolati bħall-banek u jiġu sottoposti għall-istess superviżjoni.

Dan it-tiġdid se jgħin lid-ditti tal-investiment kollha jikkollegaw it-tfaddil mill-konsumaturi u mill-investituri mal-kumpaniji.

Ir-regoli l-ġodda se jappoġġaw il-funzjonament tas-swieq tal-kapital, filwaqt li jiżguraw l-istabbiltà finanzjarja.”

Jyrki Katainen, il-Viċi President tal-Kummissjoni responsabbli mill-Impjiegi, it-Tkabbir, l-Investiment u l-Kompetittività, stqarr: “L-għan tagħna huwa li nnaqqsu l-ispejjeż marbuta mal-konformità mal-liġijiet tal-UE.

Il-proposta tal-lum biex jiġu simplifikati u razzjonalizzati r-regoli prudenzjali għal ditti tal-investiment hija parti minn dan l-isforz.

Hemm bżonn li l-ġabra tar-regoli tagħna tappoġġa r-rwol ewlieni li għandhom dawn id-ditti fl-iggwidar tal-fluss tal-investiment fis-swieq kapitali, filwaqt li tiżgura li r-riskji fl-attivitajiet tagħhom jiġu koperti b'mod xieraq.

Iż-żieda fil-kompetizzjoni u l-protezzjoni tal-investituri huma żewġ naħat tal-istess munita, li jżidu l-fiduċja fis-suq u jappoġġaw it-tkabbir.”

L-elementi ewlenin tal-proposta

Id-ditti tal-investiment għandhom rwol importanti biex jiffaċilitaw it-tfaddil u l-flussi tal-investiment fl-UE kollha.

Huma jipprovdu firxa ta' servizzi li jagħtu lill-investituri aċċess għal titoli u għal swieq tad-derivattivi.

Dawn is-servizzi jinkludu konsulenza dwar l-investiment, ġestjoni tal-portafolli, eżekuzzjoni tal-ordnijiet għall-klijenti, negozjar fi strumenti finanzjarji u għajnuna lill-kumpaniji biex jiġbru fondi fuq swieq kapitali.

Il-proposta tinkludi:

Ir-regoli l-ġodda jaqsmu d-ditti tal-investiment li ma għandhomx importanza sistemika f'żewġ gruppi.

Ir-rekwiżiti ta' kapital għad-ditti li huma iżgħar u b'inqas riskji se jiġu stabbiliti b'mod aktar faċli.

Ir-regoli se jkunu komprensivi u robusti biżżejjed biex jirriflettu r-riskji tad-ditti tal-investiment, iżda flessibbli biżżejjed biex jinkludu d-diversi mudelli kummerċjali u jiżguraw li dawn id-ditti jistgħu jibqgħu kummerċjalment vijabbli.

Dawn id-ditti mhux se jkunu soġġetti għal rekwiżiti addizzjonali dwar il-governanza korporattiva jew ir-remunerazzjoni.

Għal ditti akbar, ir-regoli jintroduċu mod ġdid ta' kif jitkejlu r-riskji tagħhom fuq il-bażi tal-mudelli kummerċjali tagħhom.

Għad-ditti li jinnegozjaw l-istrumenti finanzjarji, dawn se jiġu kkombinati ma' verżjoni simplifikata tar-regoli eżistenti.

Il-proposta tiddefinixxi wkoll bħala istituzzjonijiet ta' kreditu dawk id-ditti tal-investiment ta' importanza sistemika li jwettqu ċerti attivitajiet simili għal dawk tal-banek (jiġifieri s-sottoskrizzjoni u n-negozjar f'isimhom stess) u li jkollhom assi ta' aktar minn EUR 30 biljun.

Dawn id-ditti sistemiċi se jkunu kompletament soġġetti għall-istess trattament bħall-banek.

Kif imħabbar fir-rieżami tal-Kummissjoni tal-Awtoritajiet Superviżorji Ewropej (ASE), dan ifisser li l-operazzjonijiet tagħhom fl-Istati Membri li jipparteċipaw fl-Unjoni Bankarja se jkunu soġġetti għal superviżjoni diretta mill-BĊE fil-Mekkaniżmu Superviżorju Uniku.

Sfond

Bħala parti mill-ħidma tagħha biex issaħħaħ is-swieq tal-kapital, fir-Rieżami ta' Nofs it-Terminu tal-Unjoni tas-Swieq Kapitali l-Kummissjoni ħabbret li se tipproponi qafas prudenzjali u superviżorju aktar effettiv għal ditti tal-investiment.

Hemm diversi eluf ta' ditti tal-investiment fl-Istati Membri kollha fiż-Żona Ekonomika Ewropea (ŻEE).

Il-maġġorparti ta' dawn id-ditti huma żgħar u ta' daqs medju u jiffokaw fuq li joffru konsulenza ta' investiment, fuq li jirċievu, jittrażmettu u jeżegwixxu l-ordnijiet u jġestixxu l-portafolli.

Kuntrarju għal istituzzjonijiet ta' kreditu, id-ditti tal-investiment ma jaċċettawx depożiti jew jagħmlu self.

Dan ifisser li huma ferm inqas esposti għar-riskju ta' kreditu u għar-riskju ta' depożitanti li jirtiraw il-flus tagħhom fi żmien qasir.

Ir-rieżami tal-lum hu parti mill-programm REFIT tal-Kummissjoni u hu konformi mal-mandat tar-Regolament dwar ir-Rekwiżiti ta' Kapital (Capital Requirements Regulation, CRR).

L-għan tiegħu huwa li jiġi żgurat li r-rekwiżiti ta' kapital, likwidità u rekwiżiti prudenzjali ewlenin oħrajn għad-ditti tal-investiment jiġu stabbiliti b'mod xieraq.

Ir-rekwiżiti tas-CRR huma ffokati ħafna fuq il-banek u ma humiex perfettament adatti għad-ditti kollha tal-investiment.

Ir-rieżami huwa bbażat fuq il-parir politiku ta' Settembru 2017 mill-ABE u ġie mħabbar ukoll fil-Komunikazzjoni dwar it-tlestija tal-Unjoni Bankarja ta' Ottubru 2017.

Għal Aktar Informazzjoni

Regoli prudenzjali dwar ditti tal-investiment

MEMO

Skeda informattiva


Liberalizzazzjoni tal-viża: Rapporti tal-Kummissjoni dwar l-implimentazzjoni ta' parametri referenzjarji għall-pajjiżi tal-Balkani tal-Punent u tas-Sħubija tal-Lvant

Illum, il-Kummissjoni qed tirrapporta dwar l-issodisfar kontinwu tal-parametri referenzjarji tal-liberalizzazzjoni tal-viża mill-pajjiżi tal-Balkani tal-Punent (l-Albanija, il-Bożnija-Ħerzegovina, l-Eks Repubblika Jugoslava tal-Maċedonja, il-Montenegro u s-Serbja) kif ukoll mill-pajjiżi tas-Sħubija tal-Lvant (il-Moldova, il-Georgia u l-Ukrajna).

Ir-rapport juri li, filwaqt li r-rekwiżiti tal-liberalizzazzjoni tal-viża għall-pajjiżi kkonċernati jkomplu jiġu ssodisfati, jenħtieġ azzjoni f'għadd ta' oqsma speċifiċi biex tiġi ppreżervata l-implimentazzjoni sostenibbli tagħhom.

Il-Kummissarju għall-Migrazzjoni, l-Affarijiet Interni, u ċ-Ċittadinanza, Dimitris Avramopoulos, qal: "Aħna impenjati bis-sħiħ biex nissalvagwardjaw l-ivvjaġġar ħieles mill-viża għaċ-ċittadini tal-pajjiżi tal-Balkani tal-Punent u tas-Sħubija tal-Lvant u qed naħdmu flimkien mal-gvernijiet tagħhom biex nilħqu dan l-għan.

Iżda dan l-iżgurar iġib miegħu responsabbiltajiet, kemm għaċ-ċittadini kif ukoll għall-awtoritajiet rilevanti.

Filwaqt li nirrikonoxxu l-isforzi ta' dawn il-pajjiżi biex jiżguraw li jinżamm il-progress li sar u li r-riformi jkomplu jwasslu riżultati konkreti, jenħtieġ li jsir aktar xogħol.

Nistennew li l-pajjiżi kollha jżidu l-isforzi tagħhom biex jindirizzaw il-migrazzjoni irregolari u jiġġieldu kontra l-kriminalità organizzata u l-korruzzjoni b'mod partikulari.”

Ir-rapport tal-lum huwa l-ewwel valutazzjoni taħt il-mekkaniżmu ta' monitoraġġ il-ġdid għat-tmien pajjiżi li jkunu kkonkludew djalogi dwar liberalizzazzjoni tal-viża mal-UE.

Il-valutazzjoni turi li t-tmien pajjiżi tal-Balkani tal-Punent u tas-Sħubija tal-Lvant urew impenn b'saħħtu biex jiġu ssodisfati r-rekwiżiti meħtieġa u għamlu sforzi importanti biex jimplementaw għadd ta' riformi estensivi stabbiliti skont il-proċess ta' liberalizzazzjoni tal-viża.

Issa huwa importanti li jinżammu dawn ir-riformi u li l-pajjiżi ma jmorrux lura wara s-suċċessi li kellhom.

Ir-rapport tal-lum jiffoka fuq l-oqsma li jeħtieġu aktar azzjoni, b'mod partikulari l-migrazzjoni irregolari u r-riammissjoni, il-ġlieda kontra l-korruzzjoni u l-ħasil tal-flus kif ukoll l-ordni pubbliku u s-sigurtà.

L-isforzi biex titnaqqas il-migrazzjoni irregolari qed iħallu riżultati

Il-miżuri li t-tmien pajjiżi komplew jieħdu biex jindirizzaw il-migrazzjoni irregolari qed iħallu riżultati.

Dawn l-isforzi rriżultaw fi tnaqqis ġenerali konsiderevoli fl-għadd ta' applikazzjonijiet għall-ażil li saru fi Stati Membri tal-UE minn ċittadini tal-pajjiżi kkonċernati.

Madankollu, għad hemm sfidi, b'mod partikulari fl-Albanija, il-pajjiż bl-ogħla għadd ta' applikazzjonijiet infondati għall-ażil fost l-Istati eżenti mill-obbligu ta' viża.

L-awtoritajiet Albaniżi kienu attivi biex jissaħħu l-miżuri biex jindirizzaw il-migrazzjoni irregolari u jtejbu l-kooperazzjoni mal-Istati Membri l-aktar affettwati.

Dawn il-miżuri diġà qed iħallu riżultati iżda jenħtieġ li l-isforzi jiġu ssostanzjati biex jiġi żgurat li l-implimentazzjoni tkompli mingħajr waqfien.

Minħabba li l-għadd ta' rifjuti ta' dħul u ta' soġġorn irregolari dejjem ivarja, il-Kummissjoni titlob lill-pajjiżi kkonċernati biex jieħdu azzjonijiet speċifiċi, li jvarjaw minn tisħiħ tal-kontrolli fuq il-fruntieri għal organizzazzjoni tal-kampanji ta' informazzjoni dwar l-ivvjaġġar ħieles mill-viża.

Il-kooperazzjoni dwar ir-riammissjoni tkompli bla xkiel għall-pajjiżi kollha tal-Balkani tal-Punent u tas-Sħubija tal-Lvant b'rati ta' ritorn għolja b'mod ġenerali.

Sabiex tkompli ttejjeb il-kooperazzjoni dwar ir-ritorn, il-Kummissjoni titlob lill-pajjiżi tal-Balkani tal-Punent biex ikomplu l-implimentazzjoni effettiva tal-ftehimiet ta' riammissjoni u, jekk meħtieġ, jikkonkludu l-protokolli ta' implimentazzjoni ma' Stati Membri addizzjonali.

Jenħtieġ li jkun hemm aktar ħidma biex tiġi miġġielda l-korruzzjoni u l-kriminalità organizzata

Minkejja sforzi addizzjonali għall-prevenzjoni u l-ġlieda kontra l-kriminalità organizzata, il-gruppi ta' kriminalità mill-pajjiżi kkonċenati eżenti mill-obbligu ta' viża għadhom attivi f'firxa wiesgħa ta' attivitajiet kriminali fl-UE, inkluż it-traffikar ta' bnedmin u oġġetti illeċiti, id-delitti kontra l-proprjetà, il-faċilitazzjoni ta' immigrazzjoni illegali u ċ-ċiberkriminalità.

Jenħtieġ li t-tmien pajjiżi jżidu l-azzjonijiet tagħhom biex ikomplu jindirizzaw il-kwistjoni tal-kriminalità organizzata.

Fir-rigward tal-prevenzjoni u tal-ġlieda kontra l-korruzzjoni u l-ħasil tal-flus, jenħtieġ li l-Moldova b'mod partikulari tieħu azzjoni immedjata biex tiżgura l-implimentazzjoni kontinwa tal-parametru referenzjarju tal-liberalizzazzjoni tal-viża u s-sostenibbiltà tar-riformi li twettqu s'issa.

Fid-dawl ta' żviluppi riċenti, jenħtieġ li anke l-Ukrajna tieħu azzjoni immedjata biex tissalvagwardja l-miżuri ta' antikorruzzjoni introdotti b'riformi preċedenti u tippermetti li jkompli jsir il-progress.

Il-Kummissjoni se terġa' tirrapporta lill-Parlament Ewropew u lill-Kunsill dwar l-issodsfar kontinwu tar-rekwiżiti tal-liberalizzazzjoni tal-viża fl-2018.

Sfond

Ir-rapport tal-lum isegwi l-obbligu ġuridiku tal-Kummissjoni skont il-mekkaniżmu msaħħaħ tas-sospensjoni tal-viża, adottat f'Marzu 2017, biex tissorvelja l-issodisfar kontinwu tar-rekwiżiti tal-liberalizzazzjoni tal-viża mill-pajjiżi li mhumiex fl-UE u biex tirrapporta dwar dawn il-kwistjonijiet lill-Parlament Ewropew u lill-Kunsill mill-inqas darba fis-sena.

Il-valutazzjoni tal-parametri referenzjarji tapplika għall-pajjiżi li kkonkludew b'suċċess id-djalogi tal-liberalizzazzjoni tal-viża skont il-pjanijiet ta' azzjoni u l-pjanijiet direzzjonali rilevanti, jiġifieri l-pajjiżi tal-Balkani tal-Punent u tas-Sħubija tal-Lvant.

Għall-pajjiżi tal-Balkani tal-Punent, ir-rapport il-ġdid jissostitwixxi r-rapporti ta' monitoraġġ preċedenti ta' wara l-liberalizzazzjoni tal-viża u jkopri l-perjodu mill-aħħar rapport ta' din ix-xorta minn Frar 2015.

Għall-pajjiżi tas-Sħubija tal-Lvant, ir-rapport ikopri l-perjodu mir-Rapporti ta' progress finali dwar il-liberalizzazzjoni tal-viża adottati f'Diċembru 2013 għall-Moldova u f'Diċembru 2015 għall-Georgia u l-Ukrajna.

Iċ-ċittadini tal-Montenegro, tas-Serbja u tal-Eks Repubblika tal-Maċedonja jistgħu jivvjaġġaw lejn l-UE mingħajr viża minn Diċembru 2009.

Għaċ-ċittadini tal-Albanija u tal-Bożnija-Ħerzegovina, dan sar possibbli mill-aħħar tal-2010.

Għar-Repubblika tal-Moldova l-ivvjaġġar ħieles mill-viża daħal fis-seħħ f'April 2014, għall-Georgia f'Marzu 2017 u għall-Ukrajna f'Ġunju 2017.

Għal Aktar Informazzjoni

Ir-Rapport dwar il-Liberalizzazzjoni tal-Viża: Mistoqsijiet u Tweġibiet

L-Ewwel Rapport taħt il-Mekkaniżmu ta' Sospensjoni tal-Viża

Id-Dokument ta' Ħidma tal-Persunal tal-Kummissjoni li jakkumpanja l-Ewwel Rapport taħt il-Mekkaniżmu tas-Sospensjoni tal-Viża


Reċiproċità tal-viża: L-isforzi politiċi u diplomatiċi jkomplu jagħtu l-frott

Il-Kummissjoni Ewropea illum qed tirrapporta dwar il-progress li sar biex tinkiseb reċiproċità sħiħa tal-viża mal-Kanada u mal-Istati Uniti, kif ukoll qed tevalwa l-iżviluppi li saru tul l-aħħar seba' xhur filwaqt li tipprovdi l-valutazzjoni tal-Kummissjoni dwar l-effettività tal-mekkaniżmu ta' reċiproċità.

Fl-aħħar sentejn u nofs l-għadd ta' każijiet ta' nonreċiproċità tnaqqas sew.

Riċentement, inkisbet reċiproċità sħiħa tal-viża mal-Kanada wara li neħħiet ir-rekwiżiti tal-viża għaċ-ċittadini Rumeni u Bulgari mill-1 ta' Diċembru 2017.

Riżultati simili nkisbu mal-Awstralja, mal-Brunei u mal-Ġappun u dan ifisser li l-Istati Uniti huma l-uniku pajjiż mhux tal-UE fuq il-lista ta' pajjiżi eżenti mill-obbligu ta' viża tal-UE li ma jagħtix aċċess mingħajr viża għaċ-ċittadini tal-Istati Membri kollha tal-UE.

Il-Kummissarju għall-Migrazzjoni, l-Affarijiet Interni, u ċ-Ċittadinanza Dimitris Avramopoulos qal: “Il-kisba ta' reċiproċità sħiħa tal-viża mal-Kanada turi li l-isforzi diplomatiċi u l-impenn kontinwu tagħna qed iħallu l-frott.

Flimkien mal-ħames Stati Membri kkonċernati se nkomplu naħdmu wkoll bl-istess mod mal-Istati Uniti u ninsabu determinati li nagħmlu dak kollu li nistgħu biex niksbu vjaġġar eżenti mill-viża għaċ-ċittadini kollha tal-UE.

Hemm bżonn isir progress immedjatament u nippretendu li s-sħab tagħna tal-Istati Uniti jaħdmu magħna biex nixprunaw il-progress.”

Mill-1 ta' Diċembru 2017, inkisbet reċiproċità sħiħa mal-Kanada wara li tneħew ir-rekwiżiti tal-viża għaċ-ċittadini Bulgari u Rumeni.

Id-deċiżjoni tal-Kanada waslet wara sforzi diplomatiċi intensivi u impenn kontinwu fil-livelli politiċi u tekniċi bejn l-UE, il-Kanada u ż-żewġ Stati Membri kkonċernati.

Il-Kanada diġa' neħħiet parzjalment ir-rekwiżiti tal-viża għal xi ċittadini Bulgari u Rumeni f'Mejju 2017 u impenjat ruħha li tneħħi kompletament ir-rekwiżiti mill-1 ta' Diċembru 2017.

Impenn kontinwu mal-Istati Uniti

Matul l-aħħar seba' xhur, il-kuntatti mal-Istati Uniti fil-livell politiku u tekniku ġew intensifikati.

Il-Kummissjoni qed tmexxi proċess orjentat lejn ir-riżultati li jdaħħal lill-ħames Stati Membri tal-UE kkonċernati (il-Bulgarija, il-Kroazja, Ċipru, il-Polonja u r-Rumanija) fil-Programm tal-Eżenzjoni mill-Viża.

Għalissa l-Kummissjoni mhix qed tqis l-adozzjoni ta' att delegat li jissospendi temporanjament l-eżenzjoni mill-viża għaċ-ċittadini tal-Istati Uniti, peress li dan ikun kontroproduttiv, iżda din il-pożizzjoni tista' tiġi riveduta fid-dawl ta' żviluppi futuri.

F'Ġunju, il-Kummissarju Avramopoulos u Elaine C. Duke, Viċi Segretarju tad-Dipartiment tas-Sigurtà Interna tal-Istati Uniti ħarġu Dikjarazzjoni Konġunta li fiha ż-żewġ naħat impenjaw li jżidu l-isforzi lejn il-kisba tar-reċiproċità sħiħa tal-viża bejn l-UE u l-Istati Uniti.

Matul il-Laqgħa Ministerjali tal-Ġustizzja u l-Affarijiet Interni bejn l-UE u l-Istati Uniti fis-17 ta' Novembru, iż-żewġ naħat innutaw li sar progress f'diskussjonijiet kooperattivi u impenjaw ruħhom biex ikomplu l-involviment tagħhom.

F'Settembru, saru taħditiet tekniċi bejn il-Kummissjoni Ewropea, l-Istati Uniti u l-ħames Stati Membri kkonċernati biex jirrevedu s-sitwazzjoni attwali tal-kumplament tar-rekwiżiti tal-Programm tal-Eżenzjoni mill-Viża.

Fix-xhur li ġejjin, bl-ewwel darba tkun il-laqgħa tal-Uffiċjali Għolja bejn l-UE u l-Istati Uniti fi Frar, il-Kummissjoni, b'kooperazzjoni mill-qrib mal-ħames Stati Membri, se tkompli dan l-impenn mal-Istati Uniti fil-livelli kollha.

Dan għandu jwassal għal azzjoni intensifikata u konkreta min-naħat kollha.

Il-mekkaniżmu ta' reċiproċità qed iħalli l-frott

Ir-rapport tal-lum iqis ukoll l-effettività tal-mekkaniżmu ta' reċiproċità tal-viża b'mod ġenerali, u din hija valutazzjoni li l-Kummissjoni kellha tippreżenta lill-Parlament Ewropew sal-10 ta' Jannar 2018.

L-għadd ta' każijijet ta' nonreċiproċità tnaqqas sew fl-aħħar sentejn u nofs, u l-Istati Uniti baqgħu l-unika pajjiż terz fil-lista ta' pajjiżi eżenti mill-obbligu ta' viża tal-UE li ma jagħtix aċċess eżenti mill-viża liċ-ċittadini tal-Istati Membri kollha.

Il-mekkaniżmu ta' reċiproċità tal-viża għalhekk wera li huwa għodda effettiva li tikkontribwixxi biex isir progress fil-kisba ta' reċiproċità sħiħa tal-viża ma' pajjiżi terzi għaċ-ċittadini kollha tal-UE.

Għalhekk, il-Kummissjoni bħalissa mhijiex qed tqis proposta leġislattiva għar-reviżjoni tal-mekkaniżmu.

Minflok, hija se tkompli ssegwi l-approċċ diplomatiku tagħha biex tikseb reċiproċità sħiħa tal-viża għall-Istati Membri kollha.

Il-Passi li jmiss

Il-Kummissjoni tibqa' impenjata li taħdem mill-qrib mal-Parlament Ewropew u mal-Kunsill dwar it-triq' il quddiem.

Il-Kummissjoni se tissokta taħdem mal-Istati Uniti u mal-Istati Membri kkonċernati biex tikseb reċiproċità sħiħa fl-eżenzjoni mill-viża.

Il-Laqgħa tal-Uffiċjali Għolja tal-Ġustizzja u l-Affarijiet Interni bejn is-27 u t-28 ta' Frar 2018 u l-Laqgħa Ministerjali tal-Ġustizzja u l-Affarijiet Interni bejn l-UE u l-Istati Uniti f'Mejju 2018 se jipprovdu okkażjoni biex ikompli jiżdied il-progress.

Il-Kummissjoni se tirrapporta lill-Parlament Ewropew u lill-Kunsill dwar żviluppi ulterjuri sa mhux aktar tard mill-ħarifa tal-2018.

Sfond

Prinċipju fundamentali tal-politika dwar il-viżi tal-UE hija li jkun żgurat li pajjiżi terzi fuq il-lista eżenti mill-obbligu ta' viża jagħtu eżenzjoni mill-ħtieġa tal-viża reċiproka liċ-ċittadini tal-Istati Membri tal-UE kollha.

Biex jiġi appoġġat dan l-għan, twaqqaf mekkaniżmu ta' reċiproċità tal-viża.

Fil-qafas tal-mekkaniżmu ta' reċiproċità, li jeħtieġ li l-Kummissjoni tqis il-konsegwenzi tas-sospensjoni tal-eżenzjoni mir-rekwiżit ta' viża għar-relazzjonijiet esterni tal-UE u l-Istati Membri tagħha, il-Kummissjoni diġà adottat tliet rapporti li jivvalutaw is-sitwazzjoni: fl-10 ta' Ottubru 2014, fit-22 ta' April 2015 u fil-5 ta' Novembru 2015, kif ukoll żewġ Komunikazzjonijiet f'April, f'Lulju u f'Diċembru 2016, Mejju2017 u Diċembru 2017.

Skont l-Artikolu 1b tar-Regolament tal-Kunsill (KE) Nru 539/2001, sal-10 ta' Jannar 2018 il-Kummissjoni għandha tippreżenta rapport lill-Parlament Ewropew u lill-Kunsill li jivvaluta l-effettività tal-mekkaniżmu ta' reċiproċità u jekk ikun meħtieġ tippreżenta proposta leġiżlattiva li temenda dan ir-Regolament.

Għal Aktar Informazzjoni

Mistoqsijiet Frekwenti: Il-mekkaniżmu ta' reċiproċità tal-viża tal-UE

Komunikazzjoni adottata fl-20 ta' Diċembru 2017

Komunikazzjoni adottata fit-2 ta' Mejju 2017

Komunikazzjoni adottata fil-21 ta' Diċembru 2016

Komunikazzjoni adottata fit-13 ta' Lulju 2016

Komunikazzjoni adottata fit-12 ta' April 2016

5 ta' Novembru 2015 – Rapport tal-Kummissjoni li jevalwa s-sitwazzjoni ta' nuqqas ta' reċiproċità ma' ċerti pajjiżi terzi fil-qasam tal-politika dwar il-viżi

22 ta' April 2015 – Rapport tal-Kummissjoni li jevalwa s-sitwazzjoni ta' nuqqas ta' reċiproċità ma' ċerti pajjiżi terzi fil-qasam tal-politika dwar il-viżi

10 ta' Ottubru 2014 – Rapport tal-Kummissjoni li jevalwa s-sitwazzjoni ta' nuqqas ta' reċiproċità ma' ċerti pajjiżi terzi fil-qasam tal-politika dwar il-viżi

Ir-Regolament tal-Kunsill li jelenka l-pajjiżi terzi li ċ-ċittadini tagħhom għandhom ikollhom viża fil-pussess tagħhom meta jaqsmu l-fruntieri esterni u dawk li ċ-ċittadini tagħhom huma eżenti minn dik il-ħtieġa (ir-Regolament tal-Kunsill (KE) Nru 539/2001)

Ir-Regolament li jemenda r-Regolament tal-Kunsill (KE) Nru 539/2001 li jelenka l-pajjiżi terzi li ċ-ċittadini tagħhom għandu jkollhom viża fil-pussess tagħhom meta jaqsmu l-fruntieri esterni u dawk li ċ-ċittadini tagħhom huma eżentati minn dik il-ħtieġa (ir-Regolament (UE) Nru 1289/2013)


L-UE tistabbilixxi regoli ġodda ta' difiża tal-kummerċ

Illum tidħol fis-seħħ il-leġiżlazzjoni l-ġdida tal-UE għad-difiża tal-kummerċ, parti integrali mill-aġenda tal-President Juncker dwar Ewropa li Tipproteġi.

Se tbiddel il-mod kif l-UE titratta importazzjonijiet li huma l-oġġett ta' dumping u importazzjonijiet sussidjati minn pajjiżi b'distorsjonijiet sinifikanti fis-suq ikkawżati mill-istat.

Il-Kummissjoni ppubblikat ukoll fl-ewwel rapport tagħha tal-pajjiż dwar tali distorsjonijiet fis-suq ikkawżati mill-istat.

Wara l-pubblikazzjoni tagħha fil-Ġurnal Uffiċjali tal-UE, il-leġiżlazzjoni riveduta tidħol fis-seħħ ftit iktar minn sena wara li ġiet proposta mill-Kummissjoni.

Tintroduċi mod ġdid ta' kalkolu ta' jekk seħħx dumping f'importazzjonijiet fl-UE minn pajjiżi fejn l-ekonomija hija distorta minħabba interferenza tal-istat.

L-għan ta' din il-leġiżlazzjoni l-ġdida hija biex jiġi żgurat li l-Ewropa għandha strument għad-difiża tal-kummerċ li jistgħu jindirizzaw ir-realtajiet attwali - b'mod partikolari distorsjonijiet ikkawżati mill-istat li spiss wisq iwasslu għal kapaċità żejda - fl-ambjent kummerċjali internazzjonali, filwaqt li jirrispettaw bis-sħiħ l-obbligi internazzjonali tal-UE fil-qafas legali tal-Organizzazzjoni Dinjija tal-Kummerċ (WTO).

Il-President Jean-Claude Juncker qal: “L-UE hija u se tibqa' waħda mill-aktar swieq miftuħa fid-dinja.

Aħna minn ta' quddiem nett u se nibqgħu minn ta' quddiem nett fid-difiża tal-kummerċ miftuħ, ġust u bbażat fuq ir-regoli.

Madankollu, dan m'għandux ikun imfixkel bħala l-inġenwità.

Il-konvinzjoni soda tagħna u bbażata fuq il-fatti li l-kummerċ iġib il-prosperità mhijiex se twaqqafna milli niddefendu l-ħaddiema tagħna u l-kumpaniji bil-mezzi leġittimi kollha meta nies oħrajn ma jirrispettawx ir-regoli.

Permezz ta' din il-leġiżlazzjoni l-ġdida u sett ġdid ta' għodod modernizzati li dalwaqt se jkunu fis-seħħ, l-Ewropa se tkun tista' iżżomm kurrenti u tittratta b'mod iktar effettiv ir-realtajiet li qed jinbidlu marbutin mal-kummerċ internazzjonali.”

Il-Kummissarju għall-Kummerċ, Cecilia Malmström qalet: “Illum nilqgħu d-dħul fis-seħħ tal-leġiżlazzjoni l-ġdida antidumping u antiussidju tal-UE.

Dan huwa żmien importanti fil-politika ta' difiża tal-kummerċ tagħna.

Din turi l-impenn tal-UE għal strumenti għad-difiża tal-kummerċ b'saħħithom u effettivi.

L-UE hija miftuħa għan-negozju.

Iżda jeħtieġ li nipproteġu wkoll l-industrija tagħna minn kompetizzjoni inġusta minn importazzjonijiet, b'mod partikolari minn pajjiżi li l-ekonomiji tagħhom huma distorti b'mod sinifikanti minħabba interferenza mill-istat.

Il-pubblikazzjoni ta' rapporti tal-pajjiżi se tgħin biex timplimenta fil-prattika l-metodoloġija l-ġdida.

Se tagħti wkoll lill-industrija tal-UE bażi li fuqha tkun tista' tippreżenta l-każ fir-rigward ta' pajjiżi fejn jeżistu d-distorsjonijiet.”

Il-metodu standard għall-kalkolu ta' dumping huwa li jiġu mqabbla prezzijiet tal-esportazzjoni ma' prezzijiet tal-importazzjoni jew spejjeż fil-pajjiż tal-esportazzjoni.

Jekk, minħabba l-intervent tal-istat fl-ekonomija, il-prezzijiet domestiċi jew spejjeż huma distorti, il-Kummissjoni ma tikkunsidrahomx meta tkun qed tikkalkola l-valur domestiku.

Minflok, tuża valuri referenzjarji oħra li jirriflettu l-ispejjeż mhux distorti ta' produzzjoni u bejgħ.

Il-metodoloġija l-ġdida tista' tapplika għal kwalunkwe membru tad-WTO.

Qabel ma tkun applikata l-metodoloġija l-ġdida, se jkun neċessarju li jintwera li jeżistu distorsjonijiet sinifikanti fl-ekonomija tal-pajjiż tal-esportazzjoni bħala riżultat tal-interferenza tal-istat.

Biex tagħmel dan, il-Kummissjoni se teżamina l-evidenza kollha ppreżentata matul l-investigazzjoni, inkluż mill-industrija tal-UE.

Il-Kummissjoni tista' tħejji wkoll rapporti li jiddeskrivu l-ekonomiji ta' ċerti pajjiżi jew setturi f'dan il-kuntest.

B'mod parallel mal-pubblikazzjoni ta' tibdil fil-leġiżlazzjoni antidumping tal-UE, illum il-Kummissjoni ħarġet l-ewwel rapport tal-pajjiż previst mil-leġiżlazzjoni l-ġdida.

Il-Kummissjoni għażlet liċ-Ċina għall-ewwel rapport minħabba li l-parti l-kbira tal-attività antidumping tal-UE tirrigwarda importazzjonijiet minn dan il-pajjiż.

Ir-rapport li ġie ppubblikat illum jiddeskrivi ċerti aspetti tal-ekonomija Ċiniża fattwalment filwaqt li jiffoka fuq il-makroekonomija tal-pajjiż; il-fatturi ewlenin ta' produzzjoni li jintużaw fil-proċessi kollha ta' produzzjoni (pereż. il-manodopera, l-enerġija); u ċerti setturi tal-ekonomija, inkluż l-azzar u ċ-ċeramika.

Se jitħejjew rapporti oħra abbażi tal-istess kriterji: l-importanza relattiva tagħhom fl-attività antidumping tal-UE, kif ukoll fuq indikazzjonijiet li jista' jkun hemm distorsjonijiet relatati mal-interventi tal-gvern fl-ekonomija.

Ir-rapport tal-pajjiż li jmiss se jirrigwarda r-Russja.

L-industrija tal-UE tista' tiddependi fuq ir-rapporti tal-pajjiżi bħala evidenza biex titlob l-użu tal-metodoloġija l-ġdida fl-investigazzjonijiet antidumping.

Matul kull investigazzjoni, il-Kummissjoni se teżamina jekk l-użu tal-metodoloġija l-ġdida għandhux ikun applikat fuq il-bażi tal-evidenza kollha li tinsab fil-fajl.

Il-partijiet kollha kkonċernati minn investigazzjoni, inkluż il-gvern tal-pajjiż ikkonċernat kif ukoll il-produtturi esportaturi, se jkollhom l-opportunità li jikkummentaw dwar u jikkontestaw kwalunkwe sejbiet li saru fir-rapporti matul l-investigazzjonijiet relevanti.

L-istandards soċjali u ambjentali jista' jkollhom rwol skont il-metodoloġija l-ġdida.

Meta jintgħażel il-pajjiż terz rappreżentattiv xieraq sabiex jissostitwixxi l-ispejjeż, minbarra d-dħul gross nazzjonali per capita jew indikaturi ekonomiċi rilevanti oħra, il-Kummissjoni se tqis ukoll il-livell ta' protezzjoni soċjali u ambjentali fil-pajjiż sors rappreżentattiv.

Il-metodoloġija l-ġdida se ssaħħaħ ukoll il-leġiżlazzjoni tal-UE kontra s-sussidji ħalli f'każijiet futuri, kull sussidju ġdid li jinkixef matul investigazzjoni jkun jista' jiġi investigat u inkluż fid-dazji finali imposti.

Sfond

Fid-9 ta' Novembru 2016, il-Kummissjoni Ewropea ppreżentat proposta għal metodu ġdid li jikkalkola d-dumping fuq importazzjonijiet minn pajjiżi fejn hemm distorsjonijiet sinifikanti tas-suq.

Il-Parlament Ewropew u l-Kunsill laħqu ftehim mal-proposta tal-Kummissjoni wara negozjati tripartiti fit-3 ta' Ottubru 2017.

Għal Aktar Informazzjoni

Regolament

Ir-rapport

Il-linji gwida dwar il-proċeduri għal kumpaniji


L-integrazzjoni tar-refuġjati: Il-Kummissjoni tingħaqad mal-imsieħba soċjali u ekonomiċi

Illum, il-Kummissjoni Ewropea u l-imsieħba Soċjali u Ekonomiċi tal-UE[1] ser jiffirmaw “Sħubija Ewropea għall-Integrazzjoni”, li tistabbilixxi l-prinċipji u l-impenji ewlenin sabiex tappoġġa u ssaħħaħ l-opportunitajiet għar-refuġjati u għall-migranti li jgħixu legalment fl-UE biex jintegraw fis-suq tax-xogħol Ewropew.

Qabel iċ-ċerimonja tal-iffirmar, il-Kummissarju Avramopoulos iddikjara: “Il-parteċipazzjoni bikrija fis-suq tax-xogħol hija kruċjali sabiex l-integrazzjoni ta' ħaddiema ġodda, u b'mod partikolari tar-refuġjati, tirnexxi.

Jeħtieġ li l-atturi kollha - pubbliċi u privati - jagħmlu l-parti tagħhom biex ir-refuġjati jiġu integrati b'suċċess, u huwa għalhekk li rridu ningħaqdu.

Illum qed nimpenjaw ruħna li naħdmu flimkien mal-Imsieħba Soċjali u Ekonomiċi biex noħolqu dan il-mudell, li ma jkunx biss fil-livell Ewropew iżda anke fil-livell nazzjonali.

Dan huwa l-uniku mod possibbli kif il-migrazzjoni ssir opportunità reali għal kulħadd, kemm għar-refuġjati kif ukoll għas-soċjetajiet tagħna."

Il-Kummissarju Thyssen żiedet tgħid: “L-aħjar triq li twassal għall-integrazzjoni soċjali hija permezz tas-suq tax-xogħol.

Huwa għalhekk li din it-triq għandha tkun l-iqsar u l-aktar sikura possibbli.

Illum qed nagħmlu pass ieħor f'din id-direzzjoni hekk kif ningħaqdu mal-Imsieħba Soċjali u Ekonomiċi sabiex nindirizzaw l-isfidi u naħtfu l-opportunitajiet ta' integrazzjoni tar-refuġjati fis-suq tax-xogħol.

Dan se jikkontribwixxi għall-ħolqien ta' swieq tax-xogħol u ta' soċjetajiet aktar inklużivi u biex jinkisbu riżultati aħjar u aktar sostenibbli għal kulħadd, b'mod konformi mal-prinċipji stabbiliti fil-Pilastru Ewropew tad-Drittijiet Soċjali.”

Luca Visentini, is-Segretarju Ġenerali tal-ETUC, qal: “Il-Konfederazzjoni ETUC hija kuntenta ħafna li qed tingħaqad ma' din is-sħubija biex tippromwovi l-integrazzjoni fis-suq tax-xogħol għar-refuġjati u għall-persuni li jfittxu l-asil.

Din hija kisba importanti.

Fil-fehma tagħna, din għandha titqies bħala kontinwazzjoni tal-impenn tal-imsieħba soċjali u l-awtoritajiet pubbliċi li jsaħħu l-opportunitajiet ta' impjieg għall-migranti u t-trattament ugwali tagħhom fl-Ewropa kollha.

Nittamaw li s-sħubija tixpruna azzjonijiet effettivi u tipproduċi appoġġ prattiku.

Hija meħtieġa wkoll bidla fil-politika dwar l-asil tal-UE, fejn l-enfasi, minn fuq is-sigurtà u l-kontroll tal-fruntieri biss tinbidel għal waħda aktar favur is-solidarjetà u r-rispett tad-drittijiet tal-bniedem.”

Markus J. Beyrer, id-Direttur Ġenerali tal-BusinessEurope, qal: “F'dawn l-aħħar snin ħafna refuġjati ngħataw id-dritt li jibqgħu fl-Ewropa.

Dawn għandhom jingħataw appoġġ fl-isforzi tagħhom biex isiru attivi fis-swieq tax-xogħol malajr kemm jista' jkun.

Il-ksib ta' riżultati huwa l-aħjar mod li bih l-Ewropa u l-Istati Membri tagħha jistgħu jwettqu l-impenn tagħna favur il-valuri soċjali.

Il-pragmatiżmu huwa element li għandu jieħu preċedenza fit-tfassil tal-oqfsa legali li jħeġġu lill-impjegaturi biex jimpjegaw ir-refuġjati.”

Veronique Willems, is-Segretarju Ġenerali tal-UEAPME, qalet: “Il-migrazzjoni fl-Ewropa hija fatt. L-integrazzjoni hija meħtieġa għas-soċjetà u l-ekonomija.

Din hija responsabbiltà kondivża bejn diversi atturi.

L-SMEs u l-organizzazzjonijiet tagħhom diġà jikkontribwixxu ħafna għall-integrazzjoni tar-refuġjati fis-suq tax-xogħol, iżda dawn jeħtieġu aktar appoġġ.

It-triq it-tajba hija dik li naħdmu flimkien aktar mill-qrib fil-livelli kollha”.

Valeria Ronzitti, is-Segretarju Ġenerali tas-CEEP (Ċentru Ewropew għal Min Iħaddem u għall-Intrapriżi li jipprovdu Servizzi Pubbliċi u Servizzi ta' interess ġenerali), qalet: “L-impjegaturi u l-fornituri tas-servizzi pubbliċi għandhom rwol ewlieni x'jaqdu fl-appoġġ għall-integrazzjoni tal-migranti u r-refuġjati fl-Ewropa.

Huma jaġixxu kemm bħala dawk li jagħtu l-ewwel rispons billi jipprovdu servizzi essenzjali u, aktar tard fil-proċess, bħala l-impjegaturi.

Li jkunu parti mis-Sħubija Ewropea għall-Integrazzjoni se jgħin lill-membri tagħna fit-twettiq ta' din il-missjoni doppja, b'appoġġ u rikonoxximent aħjar tar-responsabbiltà kondiviża tagħna.”

René Branders, il-President tal-Federazzjoni Belġjana tal-Kmamar tal-Kummerċ u rappreżentant tal-Eurochambres, qal: “L-istorja turi li ċ-ċivilizzazzjonijiet li jiftħu l-bibien tagħhom għall-immigrazzjoni, bħala konsegwenza, kibru u ffjorixxew.

Sabiex l-Ewropa tibbenifika bl-istess mod, jeħtieġ li nintegraw il-migranti soċjalment u ekonomikament.

Din mhijiex biss kwistjoni ta' solidarjetà jew ta' moralità: hija kwistjoni ta' evoluzzjoni f'dinja li qed tinbidel.

Dan jeħtieġ approċċ ikkoordinat fost il-partijiet ikkonċernati rilevanti, u huwa għalhekk li din is-Sħubija għandha rwol importanti x'taqdi.”

L-integrazzjoni tista' tkun effettiva biss jekk l-atturi rilevanti kollha jwettqu r-rwol tagħhom: l-Istituzzjonijiet tal-UE, l-awtoritajiet nazzjonali u lokali, l-imsieħba Soċjali u Ekonomiċi u l-organizzazzjonijiet tas-soċjetà ċivili.

Is-Sħubija għall-Integrazzjoni tistabbilixxi l-prinċipji ewlenin għall-integrazzjoni tar-refuġjati fis-suq tax-xogħol, inkluż l-għoti ta' appoġġ minn kmieni kemm jista' jkun, sabiex jiġi żgurat li mill-integrazzjoni jibbenifikaw kemm ir-refuġjati kif ukoll l-ekonomija u s-soċjetà inġenerali u jiġi żgurat ukoll approċċ li jinvolvi diversi partijiet ikkonċernati.

Fost l-impenji li ħadu l-Imsieħba Soċjali u Ekonomiċi nsibu l-kondiviżjoni tal-aħjar prattiki għall-integrazzjoni tar-refuġjati fis-suq tax-xogħol, pereżempju l-organizzazzjoni ta' programmi ta' mentoring biex dawn jiġu integrati fuq il-post tax-xogħol jew l-iffaċilitar tal-identifikazzjoni, valutazzjoni u dokumentazzjoni tal-ħiliet u l-kwalifiki tagħhom.

L-imsieħba impenjaw ruħhom ukoll li jippromwovu s-Sħubija fost il-membri tagħhom, u li jsaħħu l-kooperazzjoni mal-awtoritajiet pubbliċi fil-livelli xierqa kollha.

Il-Kummissjoni Ewropea se tagħmel minn kollox biex, fost affarijiet oħra, tippromwovi s-sinerġiji ma' fondi tal-UE, tiżgura s-sinerġiji ma' inizjattivi oħra relatati fuq livell Ewropew u tkompli taħdem mal-korpi, gruppi, kumitati u netwerks rilevanti tal-UE kif ukoll mal-imsieħba Soċjali u Ekonomiċi sabiex jingħata appoġġ għall-integrazzjoni tar-refuġjati fis-suq tax-xogħol.

Is-sħubija se tiġi ffirmata minn Dimitris Avramopoulos, il-Kummissarju għall-Migrazzjoni, l-Affarijiet Interni u ċ-Ċittadinanza, u Marianne Thyssen, il-Kummissarju għall-Impjiegi, l-Affarijiet Soċjali, il-Ħiliet u l-Mobilità tal-Ħaddiema f'isem il-Kummissjoni.

Sfond

Fid-dawl tan-nuqqasijiet attwali u futuri ta' ħiliet u tal-ħtiġijiet tas-suq tax-xogħol, jekk ma nilliberawx il-potenzjal tar-refuġjati fl-UE, din tkun ħela konsiderevoli ta' riżorsi, kemm għall-individwi kkonċernati kif ukoll għall-ekonomija u s-soċjetà kollha kemm hi.

Filwaqt li l-investimenti maħsuba għat-taħriġ u l-użu sħiħ tal-forza tax-xogħol eżistenti għandhom jibqgħu, ir-refuġjati — jekk ikunu integrati sew — jistgħu jikkontribwixxu daqstant ieħor għas-swieq tax-xogħol tal-UE u jgħinu biex jiġu indirizzati l-isfidi demografiċi.

Skont xi studji, ir-refuġjati jiffaċċjaw ostakli sinifikanti biex jaċċessaw l-impjiegi u huma wieħed mill-aktar gruppi vulnerabbli ta' ċittadini mhux mill-UE fis-suq tax-xogħol.

Fl-2014 ir-rata tal-impjiegi tar-refuġjati kienet ta' bejn 15 u 20 % inqas mil-livell ta' persuni nattivi, fejn in-nisa kellhom rati tal-impjiegi partikolarment baxxi.

Barra minn hekk, ir-refuġjati spiss ikunu kwalifikati żżejjed għax-xogħlijiet li jagħmlu, li huwa parzjalment dovut għall-ħiliet baxxi tagħhom tal-lingwa tal-pajjiż ospitanti, u parzjalment dovut għan-nuqqas ta' rikonoxximent uffiċjali jew mill-impjegatur tal-kwalifiki tagħhom.

B'appoġġ għall-isforzi ta' Integrazzjoni mill-Istati Membri, fis-7 ta' Ġunju 2016 il-Kummissjoni adottat Pjan ta' Azzjoni dwar l-integrazzjoni ta' ċittadini ta' pajjiżi terzi.

L-Aġenda Ġdida għall-Ħiliet għall-Ewropa, adottata mill-Kummissjoni fl-10 ta' Ġunju 2016, nediet 10 azzjonijiet biex it-taħriġ, il-ħiliet u l-appoġġ xierqa ikunu disponibbli għaċ-ċittadini fl-UE, fosthom il-valutazzjoni tal-profil tal-migranti u r-refuġjati sabiex dawn jtejbu l-ħiliet tagħhom.

B'mod partikolari, l-Għodda tal-UE għall-Profili tal-Ħiliet ta' Ċittadini ta' Pajjiżi Terzi mnedija f'Novembru ta' din is-sena hija maħsuba biex tgħin lill-awtoritajiet nazzjonali, bħas-servizzi pubbliċi tal-impjiegi jew iċ-ċentri tal-integrazzjoni, joħolqu l-profil tal-ħiliet u l-esperjenza tax-xogħol ta' ċittadini ta' pajjiżi terzi u b'hekk jiffaċilitaw aċċess aktar malajr għall-impjiegi jew għat-taħriġ.

F'xi każijiet, ir-refuġjati jkunu jistgħu jmorru lura lejn pajjiżhom, fejn jistgħu jaqdu rwol importanti fl-iżvilupp jew fil-bini mill-ġdid ta' pajjiżhom permezz tal-ħiliet li jkunu akkwistaw fl-UE.

L-imsieħba Soċjali u Ekonomiċi għandhom l-impenn li jiffaċilitaw l-integrazzjoni tar-refuġjati fis-suq tax-xogħol.

Waqt is-Summit Soċjali Tripartitiku tas-16 ta' Marzu 2016 ġiet ippreżentata dikjarazzjoni konġunta tal-Imsieħba Ekonomiċi u Soċjali Ewropej dwar il-kriżi tar-refuġjati.

Fit-23 ta' Mejju 2017, waqt it-tieni Djalogu Ewropew dwar il-Ħiliet u l-Migrazzjoni, l-impjegaturi u r-rappreżentanti tal-imsieħba Soċjali u Ekonomiċi ddiskutew l-isfidi u l-benefiċċji tal-integrazzjoni ta' ċittadini ta' pajjiżi terzi fis-suq tax-xogħol u tal-iskambju ta' prattiki tajbin.

Dakinhar stess ġiet imnedija l-inizjattiva “L-impjegaturi flimkien għall-integrazzjoni”.

Il-Fond Soċjali Ewropew (FSE) huwa l-istrument ewlieni ta' finanzjament li jappoġġa l-inklużjoni fis-suq tax-xogħol, inkluża l-integrazzjoni tal-migranti.

Il-Fond għall-Asil, il-Migrazzjoni u l-Integrazzjoni (AMIF) jista' wkoll jipprovdi finanzjament għal miżuri preparatorji għall-aċċess għas-suq tax-xogħol.

F'Novembru 2017 (bi skadenza fl-1 ta' Marzu 2018) tnediet sejħa għal proposti taħt l-AMIF biex tappoġġa l-inizjattivi tal-impjegaturi u tal-imsieħba Soċjali u Ekonomiċi favur il-promozzjoni tal-integrazzjoni tar-refuġjati u ta' migranti oħra fis-suq tax-xogħol.

Għal Aktar Informazzjoni

It-test sħiħ tas-Sħubija Ewropea għall-Integrazzjoni

Irreġistra għall-“Impjegaturi flimkien għall-Integrazzjoni”

Il-Pjan ta' Azzjoni tal-Kummissjoni dwar l-integrazzjoni ta' ċittadini ta' pajjiżi terzi

Is-Sit Web Ewropew dwar l-Integrazzjoni

Prattiki promettenti li jirrigwardaw l-integrazzjoni fis-suq tax-xogħol u l-inklużjoni soċjali ta' persuni li jfittxu asil u tar-refuġjati fl-Istati Membri kollha tal-UE:

L-Għodda tal-UE għall-Profili tal-Ħiliet ta' Ċittadini ta' Pajjiżi Terzi

L-Alleanza Ewropea għall-Apprendistati

L-impjiegi u l-Iżvilupp Soċjali fl-Ewropa 2016, il-Kapitolu 3

Il-Pilastru Ewropew tad-Drittijiet Soċjali

[1]ETUC, BusinessEurope, UAPME, CEEP u Eurochambers